Warisan bakal bertanding di DUN Permas

Warisan hari ini mengesahkan bakal bertanding di kerusi Dewan Undangan Negeri (DUN) Permas pada Pilihan Raya Negeri (PRN) Johor yang akan diadakan pada 12 Mac ini. Presidennya Mohd Shafie Apdal bagaimanapun belum mengumumkan nama calon yang bakal bertanding di kerusi berkenaan. “Ya, ini adalah kawasan yang akan (ditandingi), sebab tu saya datang,” katanya kepada pemberita selepas melawat sekitar kawasan Pasar Muafakat Sabah hari ini. Beliau berkata demikian apabila ditanya pemberita sama ada DUN Permas antara kawasan yang bakal ditandingi parti itu di PRN berkenaan. Menurutnya beliau turun ke kawasan itu untuk berjumpa dengan ketua koordinator Warisan Johor bagi berbincang persediaannya berdepan dengan PRN Johor. Sementara itu Shafie berkata beliau akan mengumumkan nama-nama calon yang akan bertanding pada PRN itu dalam masa terdekat dengan sebahagian besarnya calon muka baru tempatan.


Rina Harun, syarikat bincang untuk selesai saman tuntut hutang

Kes saman penghutang penghakiman difailkan sebuah syarikat produksi berpusat di Paris yang menuntut Rina Harun membayar sejumlah wang akan diselesaikan secepat mungkin, menurut peguam yang mewakili menteri pembangunan wanita, keluarga dan masyarakat itu.Peguam Hussin Mohd Razak memaklumkan perkara itu kepada pemberita selepas pengurusan kes saman penghutang penghakiman itu di hadapan Timbalan Pendaftar Mahkamah Tinggi Kuala Lumpur Farah Shuhada Ramli hari ini.Beliau berkata mahkamah menetapkan 22  Okt untuk pengurusan  kes bagi kedua-dua pihak memaklumkan status perbincangan penyelesaian itu.Katanya mahkamah juga memerintahkan Rina untuk hadir pada tarikh tersebut berikutan anak guamnya itu tidak dapat hadir di mahkamah hari ini kerana ada hal kecemasan.Hussin berkata anak guamnya yang mencadangkan kepada syarikat Sarl Novovision untuk menyelesaikan kes saman itu.“Beliau  (Rina) akan berbincang mengenai jumlah yang boleh dipersertujui  oleh syarikat itu. Anak guam saya juga menyerahkan beberapa keping cek kepada syarikat itu hari ini berhubung perbincangan penyelesaian itu,” katanya.Peguam Mark Ho yang mewakili Sarl Novovision berkata Rina mencadangkan perjanjian penyelesaian dengan anak guamnya, namun pihaknya tidak dapat mendedahkan terma penyelesaian.“Hari ini pihak berkenaan (menteri) sudah menyerahkan cek sebagai pembayaran ansuran,” katanya yang enggan menyatakan jumlahnya.Mengikut laporan portal, Rina yang merupakan salah seorang pengarah syarikat Eurofine (M) Sdn Bhd, Fine Mobile Network Sdn Bhd dan Fine TV Network Sdn Bhd, membeli beberapa rancangan komedi dan dokumentari daripada syarikat pengeluaran Sarl Novovision antara 2011 dan 2013.Bagaimanapun, ketiga-tiga syarikat berkenaan ditutup masing-masing antara Disember 2013 dan Ogos 2015.Rina dan satu pihak lagi pada bulan Mei 2014 mengadakan perjanjian jaminan dengan Sarl Novovision bahawa mereka akan menanggung semua tanggungjawab syarikat.


Britain pertimbang waktu kerja lebih masa pelajar asing, lapor media

Kerajaan Britain sedang mengkaji rancangan untuk membenarkan pelajar asing bekerja lebih lama bagi meningkatkan ekonomi dengan membuka jawatan kosong, lapor The Times hari ini.
Menteri sedang meneliti kaedah menggalakkan pelajar negara itu dan luar negara mengambil lebih banyak pekerjaan sambilan bagi menangani kekurangan dalam sektor seperti hospitaliti dan peruncitan, menurut laporan itu, memetik sumber kerajaan.
Perbincangan sudah bermula dalam kerajaan sama ada menaikkan had waktu bekerja pelajar asing kepada 30 jam seminggu berbanding 20 jam pada masa ini atau menghapuskannya sepenuhnya, tambah laporan itu.
Sumber kerajaan memberitahu The Times bahawa menteri sedang meneliti "apa lagi yang boleh kita lakukan untuk menghapuskan halangan dan menggalakkan pelajar bekerja" dan menghapuskan had waktu bekerja pelajar asing adalah "sebahagian daripada sebilangan besar idea yang sedang dipertimbangkan".
Laporan itu menyebut, idea itu masih di peringkat awal dan masih belum dipersetujui di seluruh kerajaan.
Rancangan itu dibuat di tengah-tengah cadangan Setiausaha Dalam Negeri Britain, Suella Braverman untuk mengurangkan pendatang asing tanpa izin ke negara itu.


Dua bekas Adun DAP sertai Bersatu di Perak

Ahli Dewan Undangan Negeri (Adun) Tronoh Paul Yong dan Adun Buntong A. Sivasubramaniam, kedua-duanya bekas DAP, kini menyertai Bersatu.Perkara itu disahkan Setiausaha Bersatu Perak Zainol Fadzi Paharudin dalam pesanan ringkas kepada Bernama hari ini.“Ya mereka kini menyertai Bersatu. Kita telah menerima permohonan mereka sebelum ini dan telah diluluskan pada Disember lepas (2020). Yong kini menjadi ahli Bersatu di Batu Gajah, sementara Sivasubramaniam di Ipoh Barat.“Kedua-dua mereka merupakan ahli DAP sebelum keluar parti pada Mac tahun lalu, untuk menyokong Perikatan Nasional (PN) yang telah mengambil Perak dari Pakatan Harapan (PH).“Mereka menjadi ahli Bersekutu Bersatu selepas perubahan Menteri Besar di Perak Disember lepas,” menurut Zainol yang juga Adun Sungai Manik.Sebelum ini media melaporkan, Sivasubramaniam menyertai Gerakan pada Jun 2020 manakala Yong pula memilih menjadi Adun bebas dan melihat kepada perkembangan hari ini, Gerakan kini tiada wakil dalam Dewan Undangan Negeri (DUN) Perak.


Mahkamah benar ikat jamin selepas Syed Saddiq mohon dibicarakan kes pecah amanah RM1 juta

Ahli Parlimen Muar Syed Saddiq Syed Abdul Rahman didakwa melakukan pecah amanah dan menyalahgunakan wang sebanyak RM1.12 juta wang milik bekas partinya Bersatu di Mahkamah Sesyen Kuala Lumpur hari ini.Beliau dituduh melakukan dua kesalahan di bawah Seksyen 405 dan 403 Kanun Keseksaan.Beliau yang juga merupakan ahli Parlimen Muar mengaku tidak bersalah dan memohon untuk dibicarakan ketika pertuduhan dibacakan di hadapan hakim Azura Alwi.Bagi pertuduhan pertama, Syed Saddiq yang merupakan bekas pemuda Bersatu, yang telah diamanahkan penguasaan ke atas dana Armada telah melakukan pecah amanah ke atas dana itu, dengan membuat pengeluaran wang berjumlah RM1 juta melalui cek CIMB Bank Berhad, tanpa mendapat kebenaran daripada Majlis Pimpinan Tertinggi Bersatu.Beliau dituduh melakukan kesalahan itu di CIMB Bank Berhad, Tingkat Bawah, Menara CIMB KL Sentral, Jalan Stesen Sentral 2, di sini pada 6 Mac 2020, mengikut Seksyen 405 Kanun Keseksaan.Bagi pertuduhan kedua di bawah Seksyen 403 Kanun Keseksaan, Syed Saddiq menghadapi tuduhan menyalahgunakan harta iaitu, wang sumbangan untuk kempen PRU14 sebanyak RM120,000 yang dikutip melalui akaun Maybank Islamic Berhad milik Armada Bumi Bersatu Enterprise.Beliau didakwa melakukan kesalahan itu pada 8 April 2018 hingga 21 April di Maybank Islamic Berhad, taman Pandan Jaya Kuala Lumpur.Sekiranya Syed Saddiq disabitkan kesalahan, beliau boleh dikenakan hukuman penjara tidak kurang dari enam bulan dan tidak lebih dari lima tahun dengan sebatan serta boleh dikenakan denda.Selepas meninggalkan Bersatu, Syed Saddiq mengasaskan Muda pada September 2020.Beliau kini berkhidmat sebagai ahli Parlimen bebas sementara menunggu parti yang diasaskan beliau diluluskan Jabatan Pendaftaran Pertubuhan (RoS).Bagi pertuduhan pertama, mahkamah membenarkan ikat jamin sebanyak RM300,000 dengan seorang penjamin kepada Syed Saddiq dan beliau diarahkan menyerahkan pasport kepada mahkamah untuk simpanan dan perlu melaporkan diri sebanyak sekali sebulan di pejabat Suruhanjaya Pencegahan Rasuah Malaysia (SPRM) Kuala Lumpur.Beliau dibenarkan menjelaskan jaminan RM50,000 pada hari ini manakala baki sebanyak RM250,000 perlu dijelaskan selewat-lewatnya pada Selasa depan (27 Julai).Bagi pertuduhan kedua pula, hakim membenarkan ikat jamin sebanyak RM30,000 dengan seorang penjamin.Hakim turut menetapkan pengurusan kes bagi sebutan kes hari ini pada 10 September depan.


Kapasiti PKRC seluruh negara capai 61%, kata menteri kesihatan

Negara kini berhadapan dengan gelombang ketiga Covid-19 yang lebih mencabar terutama dengan kemunculan beberapa varian baru yang agresif, sekali gus meningkatkan kadar kebolehjangkitan wabak itu di Malaysia.Menteri Kesihatan Dr Adham Baba ketika membentangkan penerangan mengenai tindakan menangani pandemik Covid-19 pada mesyuarat khas Dewan Rakyat hari ini berkata peningkatan jangkitan dalam gelombang ketiga adalah melalui kes sporadik yang tiada kaitan dengan kes kluster.“Gelombang ketiga bermula 20 September 2020 dan masih berterusan hingga semalam, merekodkan sebanyak 1,017,787 kes positif Covid-19 dengan 8,071 kes kematian.“Walaupun bilangan kes positif Covid-19 adalah agak tinggi, namun bilangan kes serius yang tergolong dalam kategori 3, 4 dan 5, berdasarkan keadaan klinikal kes semasa baharu didiagnosis, adalah kecil berbanding dengan jumlah keseluruhan kes,” katanya.Bagi menangani pandemik itu, beliau berkata kerajaan sentiasa mengambil pendekatan menyeluruh bagi melindungi nyawa dan memastikan kelangsungan hidup rakyat serta memulihkan ekonomi.Antara langkah yang diambil bagi merawat individu yang positif Covid-19 adalah mewujudkan pusat kuarantin dan rawatan Covid-19 dan setakat semalam penggunaan PKRC di seluruh negara mencapai tahap 61%.Dr Adham berkata untuk kemudahan di fasiliti itu kementerian kesihatan (KKM) menyediakan keseluruhannya 29,835 katil di semua 132 PKRC seluruh negara.Beliau berkata bagi semua 221 hospital Covid-19 pula jumlah katil bukan unit rawatan rapi (ICU) adalah 15,090 di fasiliti kesihatan awam dan 1,288 fasiliti swasta, manakala bagi katil ICU melibatkan 1,405 di hospital awam dan 128 di hospital swasta.“Peralatan perubatan seperti ventilator, patient monitor dan sebagainya turut dipertingkatkan bagi memperkukuhkan keupayaan dan sebagai kesiapsiagaan menangani pandemik Covid-19,” katanya pada sesi penerangan mengenai tindakan menangani Covid-19 pada mesyuarat khas Dewan Rakyat di Parlimen.Sementara itu, Dr Adham berkata sebanyak RM7.13 bilion (RM1 bilion pada 2020 dan RM6.13 bilion pada 2021) yang diterima KKM digunakan untuk saringan dan rawatan pesakit Covid-19 (RM2.35 bilion), manakala RM4.78 bilion bagi tujuan perolehan vaksin Covid-19 serta consumables dan peralatan penyimpanan vaksin.Beliau berkata berikutan keperluan semasa, KKM memohon peruntukan RM1.14 bilion perolehan tambahan bagi peralatan kesihatan seperti untuk reagen, consumables, peralatan perlindung diri (PPE) dan sebagainya.Menyentuh soal sumber manusia KKM bagi pengurusan wabak itu, sehingga 31 April 2021 sebanyak 278,023 jawatan tetap diluluskan, selain lebih 40,000 pelantikan secara kontrak turut diluluskan dan KKM juga melantik 1,519 petugas kesihatan kontrak tambahan berdasarkan kelulusan agensi pusat untuk ditempatkan di fasiliti kesihatan di Selangor, Kuala Lumpur dan Negeri Sembilan.“Kita tidak pasti bilakah pandemik ini akan dapat dikawal dan berakhir sepenuhnya…Jasa dan pengorbanan petugas barisan hadapan kesihatan yang berhempas pulas dalam memberikan perkhidmatan kesihatan yang terbaik kepada rakyat Malaysia tidak wajar dipersiakan.“Ada antara mereka yang telah berbulan-bulan tidak berjumpa dengan ahli keluarga dan terpaksa berjauhan demi merawat dan menyelamatkan nyawa pesakit sehingga ada antara mereka sendiri yang telah dijangkiti,” katanya.Mengenai pengesanan Covid-19, Dr Adham berkata sehingga semalam kapasiti ujian makmal RT-PCR di seluruh negara mencatat peningkatan sebanyak 1,874% iaitu 122,603 sehari berbanding 6,210 pada Mac 2020.Beliau berkata berdasarkan peningkatan keupayaan ini, kapasiti ujian setiap negeri ditingkatkan misalnya di Selangor yang meningkat kepada 2.43 juta dalam tempoh enam bulan pertama 2021 berbanding 840,165 ujian tahun lepas.


Twitter terima 16,000 permohonan maklumat daripada lebih 85 kerajaan tahun lepas

Twitter pada Selasa berkata ia menerima lebih 16,000 permintaan maklumat data pengguna daripada kerajaan di lebih 85 negara pada separuh pertama 2022 sahaja.
"Banyak mana maklumat yang diminta itu diberikan berbeza mengikut negara peminta," kata rangkaian sosial itu dalam kenyataan akhbar, lapor Sputnik.
Amerika Syarikat, Perancis, Jepun, Jerman dan India adalah lima negara teratas yang meminta data berkenaan sepanjang tempoh itu, menurut kenyataan itu.
Twitter juga menerima kira-kira 53,000 permintaan undang-undang daripada kerajaan di seluruh dunia supaya mengeluarkan kandungan, dengan majoriti permintaan dibuat oleh Jepun, Korea Selatan, Turkiye dan India, katanya.
Pada separuh pertama 2022, Twitter meminta pengguna mengeluarkan 6,586,109 kandungan yang melanggar peraturan syarikat, peningkatan sebanyak 29 peratus daripada separuh kedua 2021, menurut kenyataan itu.


Mahkamah akan putuskan Syed Saddiq bebas atau bela diri kes pecah amanah

Keputusan sama ada penyandang kerusi Parlimen Muar Syed Saddiq Syed Abdul Rahman dipanggil untuk membela diri atau dibebaskan atas empat pertuduhan bersubahat pecah amanah, salah guna harta dan pengubahan wang haram akan diketahui esok di Mahkamah Tinggi Kuala Lumpur.
Pesuruhjaya kehakiman Azhar Abdul Hamid dijadualkan membacakan keputusan di akhir kes pendakwaan pada 9.30 pagi.
Sekiranya keputusan mahkamah memihak kepada pihak pendakwaan yang berpendapat wujud kes prima facie terhadap Syed Saddiq, 29, maka beliau akan dipanggil membela diri, manakala jika sebaliknya presiden Muda itu akan dilepas dan dibebaskan.
Pada 27 Sept lepas, pihak pendakwaan menutup kesnya selepas memanggil 30 saksi untuk memberi keterangan pada perbicaraan kes itu yang bermula 21 Jun manakala pihak pendakwaan serta pembelaan selesai berhujah pada 6 Oktober.
Antara saksi-saksi pendakwaan yang dipanggil memberi keterangan ialah ibu dan bapa Syed Saddiq, Shariffah Mahani Syed Abdul Aziz dan Syed Abdul Rahman Abdullah Asagoff serta Rafiq Hakim Razali iaitu bekas penolong bendahari Pemuda Bersatu serta pegawai penyiasat Suruhanjaya Pencegahan Rasuah Malaysia (SPRM) Nurul Hidayah Kamarudin, Syahmeizy Sulong dan Asbi Munip.
Kes itu dikendalikan timbalan pendakwa raya Wan Shaharuddin Wan Ladin dan Mohd ‘Afif Ali manakala peguam Gobind Singh Deo dan Haijan Omar mewakili Syed Saddiq.
Bekas menteri belia dan sukan itu didakwa bersubahat dengan Rafiq Hakim yang diamanahkan dengan dana Armada berjumlah RM1 juta, telah melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.
Pertuduhan dikemukakan mengikut Seksyen 406 Kanun Keseksaan yang membawa hukuman maksimum penjara 10 tahun dengan sebatan serta boleh dikenakan denda, jika sabit kesalahan.
Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang tersebut.
Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya antara 8 hingga 21 April 2018 mengikut Seksyen 403 Kanun Keseksaan yang membawa hukuman penjara minimum enam bulan dan maksimum lima tahun dengan sebatan dan boleh dikenakan denda, jika sabit kesalahan.
Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram.
Syed Saddiq dituduh melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018, mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 dan boleh dihukum di bawah Seksyen 4(1) akta sama, yang berdepan hukuman maksimum penjara 15 tahun dan denda lima kali ganda jumlah atau hasil aktiviti haram, jika sabit kesalahan.


Impian mustahil gadis tanpa kerakyatan di Sarawak

Kuntum (bukan nama sebenar), duduk di atas bangku kayu di sebuah perkampungan pesisir kecil di Sarawak, gadis berusia 14 tahun itu berpura-pura menjadi seorang guru, bercakap dengan beberapa ekor kucing tentang apa yang mereka mahu jadi setelah dewasa kelak.Apa yang dia tahu, dia mahu menjadi seorang guru.Namun sebagai salah seorang daripada puluhan ribu kanak-kanak tanpa kewarganegaraan di negara ini, kemungkinan impian itu menjadi kenyataan adalah sangat kecil.Kuntum yang bapanya seorang warga Malaysia, tinggal bersama datuk dan neneknya di sebuah rumah kayu kecil di Maludam.Selama beberapa tahun, mereka berusaha untuk memohon kewarganegaraan untuk Kuntum, namun semua usaha tidak berhasil.Percubaan demi percubaan ditolak walaupun beberapa kali cuba memohon.Kuntum bermain dengan kucing-kucingnya di kawasan rumah.Punca penolakan permohonan tersebut selalunya sama: kekurangan dokumentasi yang betul.“Ada banyak borang yang perlu diisi, banyak perkara perlu dibuat untuk membuktikan dia dilahirkan di sini dan bersama kami sejak kecil,” kata nenek Kuntum, Juani, kepada MalaysiaNow.“Ayahnya, anak saya, adalah warga Malaysia dan ibunya pula adalah warga Indonesia. Kuntum adalah anak mereka tetapi mereka belum berkahwin. Itulah sebabnya dia tidak dapat miliki kewarganegaraan.”Tanpa kewarganegaraan, Kuntum tidak dapat menghadiri sekolah awam atau mengakses kemudahan asas seperti penjagaan kesihatan dan bantuan kerajaan.Beberapa tahun mencuba dan setiap kali percubaan gagal meninggalkan kesan terhadap gadis muda itu, dia berhenti sekolah tiga tahun lalu bagi membantu datuk dan neneknya mencari nafkah setelah memerhatikan mereka berdua bergelut setiap hari untuk mencari nafkah dan menyediakan makanan di atas meja.Kuntum kini bekerja selama lapan jam sehari di sebuah kedai runcit di kampung berhampiran, dia perlu membersihkan kedai dan menjaga rak barangan supaya sentiasa teratur.Kadangkala dia terpaksa bekerja selama 10 jam dengan hanya memakai selipar dan mengangkat barangan yang berat bagi anak kecil seusianya.Dengan bekerja, Kuntum memperoleh wang dari RM12 hingga RM24 sehari, bergantung berapa banyak kerja yang dapat disiapkan.Dengan itu, setiap hari, dia dapat menambah pendapatan keluarga daripada upah kecilnya selain pendapatan datuknya, yang merupakan seorang mekanik bergaji RM500 sebulan.Di waktu lapang, Kuntum bermain kad permainan bersama sepupunya di ruang tamu. Selagi dia tidak mendapat status warganegara dan didokumentasi secara sah, rutin demikian akan menjadi kehidupan Kuntum bagi tahun-tahun mendatang.Ibu Kuntum sudah lama pulang ke Indonesia, sementara bapanya pula enggan bertanggungjawab.“Dia bahkan tidak faham peranan dia sebagai seorang bapa,” kata Juani.“Dia jarang hubungi kami. Sekarang tinggal bersama isteri dan anak barunya di Simunjan.”Menyedari usia cucunya yang semakin meningkat dewasa, keprihatinan utama Juani ketika ini adalah apa yang akan terjadi kepada cucunya setelah dia dan suaminya meninggal dunia.“Kuntum sangat baik dan rajin. Tetapi apa yang akan terjadi padanya jika kami sudah tidak ada suatu hari nanti? Saya sangat risau akan masa depannya,” katanya.Kuntum sendiri tahu dia tidak memiliki kewarganegaraan, namun gadis kecil itu tidak dapat melakukan apa-apa untuk memperbaiki keadaannya.Bercakap kepada MalaysiaNow, dia berkata harus belajar menerima nasib sebagai seseorang tanpa kerakyatan.“Kadang-kadang kawan-kawan saya tanya, ‘mengapa kamu berhenti sekolah? Mengapa kamu tidak belajar?“Saya jawab, sebab saya tak ada IC. Sekiranya kamu mahu saya pergi ke sekolah, bantu saya dapatkan IC dan setelah itu barulah saya boleh pergi.”Walaupun nada kata-katanya itu terdengar keras, namun apa yang tersirat adalah kerisaua nyata tentang masa depannya.Ketika Kuntum menggambarkan kekecewaannya, air mata mulai mengalir tumpah di pipi.Mengusap air mata, suaranya perlahan mengungkap sebuah harapan yang sederhana: “Impian saya, satu hari nanti saya akan dapat kembali ke sekolah.”


Panggilan PMO, tukar tajuk di sebalik peningkatan indeks media Malaysia

Laporan Reporters Without Borders menyaksikan Malaysia melompat ke tangga ke-73 dalam indeks kebebasan media 2023 daripada kedudukan ke-133 tahun lalu berdasarkan situasi media semasa pentadbiran Ismail Sabri Yaakob.
Bagaimanapun kedudukan Malaysia yang tertinggi berbanding negara-negara Asean lain itu dilihat tidak bermakna apabila timbul aduan dari bilik-bilik berita merentas pelbagai agensi media mengenai campur tangan politik sehingga mengganggu kebebasan pelaporan berita.
Sumber dari sebuah organisasi media tempatan memberitahu, bilik beritanya dihubungi seseorang daripada Pejabat Perdana Menteri (PMO) selepas sebuah laporan mengenai Perdana Menteri Anwar Ibrahim disiarkan.
"Mereka meminta laporan itu diubah kerana tajuknya tidak 'sedap' dibaca.
“Bilik berita akur kerana mereka mahukan iklan daripada kerajaan," katanya kepada MalaysiaNow dengan syarat tidak dinamakan.
Selain campur tangan dari belakang tabir, Menteri Komunikasi dan Digital Fahmi Fadzil juga menunjukkan sikap tidak mesra kepada kebebasan media dengan campur tangan beliau terhadap kandungan aplikasi TikTok yang didakwa membawa mesej ekstremisme dan perbalahan kaum.
Ahli Parlimen Lembah Pantai itu beberapa bulan lalu turut berselisih faham dengan akhbar tempatan Berita Harian (BH) berhubung laporan ramalan kenaikan Kadar Dasar Semalaman (OPR).
Beliau turut bertemu dengan pengurusan dan pengarang BH bagi menyampaikan pandangan beliau selepas menyifatkan laporan itu sebagai satu bentuk "fitnah" terhadap kerajaan.
Sebelum itu, laman sosial milik saluran berita TV3 didapati memadam laporan yang memetik kenyataan Menteri Ekonomi Rafizi Ramli yang menyeru orang ramai mengelak daripada membeli ayam jika harganya terlalu mahal.
TV3 juga mendapat perhatian pada penghujung Ramadan lepas apabila membatalkan untuk menyiarkan rakaman takbir raya Perikatan Nasional (PN) yang ditempah atas alasan teknikal.
Satu lagi sumber daripada sebuah akhbar tempatan lain pula menceritakan bagaimana mereka dituduh menyokong PN oleh pegawai-pegawai lantikan politik dalam kerajaan.
"Mereka tidak suka dengan pelaporan dan sesetengah tajuk kami," katanya tanpa mahu dinamakan.
Sindiran demi sindiran juga diterima oleh sumber itu akibat laporan berita akhbar berkenaan.
Persepsi awam terutama dalam kalangan masyarakat Melayu menjadi antara cabaran terbesar Anwar sejak membentuk kerajaan campuran pada November lalu.
Beberapa kesilapan kecil atau "blunder" olehnya sendiri dilihat tidak membantu meningkatkan kredibiliti kerajaan pimpinannya.
Antaranya ialah lawatan ke Arab Saudi yang menyaksikan Anwar gagal bertemu dengan pemimpin kerajaan.
Selain itu, Anwar juga dikritik hebat kerana meminta orang Melayu agar tidak angkuh dan selesa dalam satu ucapan selepas lawatan ke Kemboja.
Kenyataan itu menerima kecaman daripada bekas mentornya, Dr Mahathir Mohamad yang kini giat mengkritik pentadbiran Anwar terutama mengenai isu-isu berkaitan pembelaan orang Melayu.
Tindakan Anwar membuat kenyataan dalam Parlimen untuk berunding dengan China berhubung pertikaian di Laut China Selatan yang dikritik oleh pemerhati, pembangkang dan penganalisis geopolitik.
Bahkan, pasukan komunikasi parti kerajaan dan perdana menteri dilaporkan bermasalah apabila “cybertrooper” Pakatan Harapan (PH) melaksanakan “mogok pro-bono” kerana tidak berpuas hati dengan prestasi Fahmi sebagai menteri yang bertanggungjawab menerangkan dasar-dasar kerajaan.
Terbaru, pengarah media dan komunikasi strategik PMO Wan Nurzila Wan Abd Rahman meletak jawatan menerusi notis 24 jam.
The Star memetik sumber dalaman PMO sebagai berkata peletakan jawatan Wan Nurzila dikaitkan dengan pergeseran dengan Jabatan Komunikasi Komuniti (J-Kom) berhubung kempen mempromosikan "Malaysia Madani", frasa yang digunakan oleh Anwar untuk menjenamakan kerajaan campurannya.
Sementara itu, seorang pegawai penerangan di J-Kom pula memberitahu keadaan masih keliru dan serba serbi mengelirukan kerana arahan yang belum jelas daripada Jabatan Perdana Menteri (JPM) mengenai hala tuju mereka untuk menangani permainan persepsi terutamanya di platform media sosial.
Bercakap kepada MalaysiaNow katanya, ramai rakan sejawatnya yang bekerja di jabatan tersebut dan kementerian lain yang merupakan bekas wartawan kesal dengan apa yang sedang berlaku.
"Sebelum jadi pegawai penerangan mereka ada hubungan baik dengan Mohammad Agus Yusoff kerana selalu minta pandangan dan sebagainya.
"Sekarang lepas duduk kerja di bawah seliaan beliau, ramai yang kecewa malah ada yang sengaja tak kenalkan diri bila bertembung di mana-mana acara," katanya merujuk kepada bekas pensyarah yang mengetuai unit propaganda kerajaan Anwar.
Tambahnya, keadaan makin membimbangkan menjelang Pilihan Raya Negeri (PRN) di enam negeri apabila lebih ramai pegawai J-Kom diletakkan di setiap daerah dalam negeri untuk melihat situasi semasa secara lebih dekat dengan masyarakat.
Bagaimanapun, sehingga kini tiada arahan jelas untuk para pegawai melakukan rutin dan tugasan mereka kerana arahan bercampur aduk dan tiada pihak yang memutuskan ketetapan perintah mana yang patut diberi keutamaan.
Katanya, terdapat rakan-rakannya masih minat menulis berita tetapi menukar kerjaya menjadi pegawai penerangan kerajaan kerana mahu menggunakan pengalaman kewartawanan sebagai kelebihan.
"Tapi mereka luahkan rasa kesal sebab merasakan mereka tiada fungsi.
"Lebih baik kerja menulis semula, paling tidak pun hanya dimarahi ahli politik kerana tak suka artikel yang ditulis.
"Tapi sekarang ahli politik jadi bos mereka di pejabat.
“Bukankah beza kedudukannya tu?"


Permohonan Najib gugur Sri Ram esok diteruskan

Permohonan Najib Razak untuk menggugurkan Gopal Sri Ram sebagai pendakwa dalam kesnya yang dituduh meminda laporan audit 1Malaysia Development Berhad (1MDB) akan didengar di Mahkamah Tinggi esok, seperti yang dijadualkan.Pada 12 Januari lalu, Pejabat Ketua Pendaftar Mahkamah Persekutuan dilaporkan berkata semua perbicaraan dan pendengaran kes jenayah di mahkamah terbuka yang dijadualkan dari 13 hingga 26 Januari ditangguhkan, selaras dengan pelaksanaan semula Perintah Kawalan Pergerakan (PKP) bagi mengekang penularan Covid-19.Ini menyebabkan kes berprofil tinggi termasuk yang melibatkan bekas perdana menteri itu serta bekas timbalannya Ahmad Zahid Hamidi ditangguh kerana tarikh perbicaraan mereka jatuh dalam tempoh PKP.Bagaimanapun, pada 20 Januari, Ketua Hakim Negara Tengku Maimun Tuan Mat mengeluarkan arahan, iaitu walaupun kerajaan menguatkuasakan PKP, semua prosiding kes jenayah termasuk yang berkepentingan awam seperti rasuah dan jenayah komersial, akan terus dijalankan di mahkamah terbuka, berkuat kuasa 27 Januari.Semakan menerusi laman web kehakiman mendapati perbicaraan kes meminda laporan audit 1MDB yang dihadapi Najib di hadapan Hakim Mohamed Zaini Mazlan ditetapkan pada 9.30 pagi esok.Timbalan Pendakwa Raya (TPR) Mohamad Mustaffa P. Kunyalam mengesahkan perkara itu ketika dihubungi.“Mahkamah, pada Rabu, akan mendengar permohonan Datuk Seri Najib untuk menggugurkan Timbalan Pendakwa Raya Kanan Datuk Seri Gopal Sri Ram sebagai pendakwa dalam kes itu. TPR Ahmad Akram Gharib akan mengetuai pasukan pendakwaan,” katanya.Pada 12 Jun tahun lalu, Najib memfailkan permohonan untuk menggugurkan Sri Ram, disokong dengan dua afidavit, iaitu satu dikemukakan oleh Najib dan satu lagi oleh bekas Peguam Negara Mohamed Apandi Ali.Najib, 67, dan bekas Ketua Pegawai Eksekutif 1MDB Arul Kanda Kandasamy, 45, dibicarakan atas tuduhan meminda laporan audit 1MDB.Najib yang juga ahli Parlimen Pekan, dituduh menggunakan kedudukannya untuk mengarahkan pindaan dilakukan ke atas laporan audit akhir 1MDB sebelum dibentangkan kepada Jawatankuasa Kira-Kira Wang Negara (PAC)  bagi mengelakkan tindakan diambil terhadapnya, sementara Arul didakwa bersubahat dengan Najib dalam membuat pindaan itu untuk melindungi Najib daripada dikenakan tindakan.Sementara itu, perbicaraan kes Ahmad Zahid yang dijadualkan bersambung pada hari sama di hadapan Hakim Mahkamah Tinggi Collin Lawrence Sequerah dilapangkan kerana Presiden Umno itu sedang menjalani kuarantin kendiri selepas melakukan ujian calitan Covid pada 20 Januari.Timbalan Pendakwa Raya Raja Rozela Raja Toran mengesahkan penangguhan itu.“Tarikh esok dilapangkan. Kami baru sahaja menerima makluman daripada mahkamah,” katanya ketika dihubungi.Peguam Hamidi Mohd Noh yang mewakili Ahmad Zahid, mengesahkan anak guamnya kini menjalani kuarantin kendiri.Zahid, 68, menghadapi 47 pertuduhan dengan 12 daripadanya melibatkan pecah amanah, lapan berkaitan rasuah dan 27 lagi bersangkutan pengubahan wang haram, membabitkan puluhan juta ringgit daripada dana Yayasan Akalbudi.Untuk perbicaraan Najib esok, pegawai mahkamah memberitahu wakil media akan ditempatkan di dalam sebuah bilik berasingan dilengkapi video yang menerima suapan langsung prosiding dari mahkamah terbuka.Ini sebagai mematuhi prosedur operasi standard yang dikeluarkan oleh Pejabat Ketua Pendaftar Mahkamah Persekutuan.“Hanya 20 wakil media akan dibenarkan berada di dalam bilik berkenaan bagi kes melibatkan kepentingan awam dan mereka juga perlu mendaftar untuk mendapatkan pas kebenaran,” katanya.


Perbicaraan kes jenayah Syed Saddiq bermula hari ini

Perbicaraan kes Ahli Parlimen Muar Syed Saddiq Syed Abdul Rahman, yang berdepan empat pertuduhan berkaitan pecah amanah dana Angkatan Bersatu Anak Muda (Armada) berjumlah RM1 juta dan pengubahan wang haram, akan bermula di Mahkamah Tinggi Kuala Lumpur hari ini.Kes itu akan didengar oleh hakim Azhar Abdul Hamid pada 9 pagi.Menurut timbalan pendakwa raya Wan Shaharuddin Wan Ladin yang mengetuai pasukan pendakwaan sebanyak enam saksi pendakwaan dijangka akan memberi keterangan.Beliau berkata pihaknya akan memanggil 40 saksi pada perbicaraan kes itu.Mahkamah sebelum ini menetapkan 21 dan 22 Jun, 4 hingga 8 Julai dan 18 hingga 22 Julai untuk mendengar kes tersebut.Syed Saddiq, 29, pada mulanya didakwa di Mahkamah Sesyen. Bagaimanapun, beliau memohon supaya kesnya dipindahkan ke Mahkamah Tinggi dan pada 25 November tahun lepas, permohonan itu dibenarkan.Pada 22 Julai 2021, bekas menteri belia dan sukan itu didakwa atas satu pertuduhan bersubahat melakukan pecah amanah dan satu pertuduhan salah guna wang manakala pada 5 Ogos tahun sama, beliau dihadapkan ke mahkamah di Johor Bahru atas dua pertuduhan pengubahan wang haram.Pendakwaan kemudian memohon memindahkan kes di Johor Bahru ke Kuala Lumpur untuk dibicarakan bersama.Mengikut pertuduhan pertama, Syed Saddiq didakwa bersubahat dengan Rafiq Hakim Razali iaitu Penolong Bendahari Armada, Parti Pribumi Bersatu Malaysia, yang diamanahkan dengan dana berjumlah RM1 juta, telah melakukan pecah amanah dengan menyalahgunakan dana itu.Perbuatan itu didakwa dilakukan di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020 mengikut Seksyen 406 Kanun Keseksaan yang membawa hukuman maksimum penjara 10 tahun dengan sebatan serta boleh dikenakan denda, jika sabit kesalahan.Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang tersebut.Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018 mengikut Seksyen 403 Kanun Keseksaan yang membawa hukuman penjara minimum enam bulan dan maksimum lima tahun dengan sebatan dan boleh dikenakan denda, jika sabit kesalahan.Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram.Syed Saddiq dituduh melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.Pertuduhan dikemukakan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 dan boleh dihukum di bawah Seksyen 4(1) akta sama.Jika sabit kesalahan, Syed Saddiq berdepan hukuman maksimum penjara 15 tahun dan denda lima kali ganda jumlah atau hasil aktiviti haram.


Bekas diplomat, anak didakwa edar ganja

Seorang bekas diplomat dan anak lelakinya dihadapkan ke Mahkamah Majistret di sini hari ini atas  pertuduhan mengedar dadah jenis ganja dan memiliki minyak ganja, dua minggu lepas.Zainal Abidin Alias, 78, dan Mohamed Rizal, 53, didakwa bersama-sama mengedar ganja seberat 1,020 gram di sebuah rumah di Kampung Sum-Sum Hilir, Janda Baik, di sini pada 6.10 petang, 21 Mei lepas.Pertuduhan dikemukakan mengikut Seksyen 39B (1)(a) Akta Dadah Berbahaya (ADB) 1952 dibaca bersama Seksyen 34 Kanun Keseksaan yang membawa hukuman mati mandatori, jika sabit kesalahan.Tiada pengakuan direkodkan dari kedua-dua tertuduh selepas pertuduhan dibacakan di hadapan Majistret Shahrul Ekhsan Hasim kerana kes hukuman mati di bawah bidang kuasa Mahkamah Tinggi.Bagi pertuduhan menyimpan minyak ganja seberat 60 mililiter, dua beranak itu mengaku tidak bersalah atas kesalahan itu yang didakwa dilakukan di tempat dan masa sama.Mereka dituduh melakukan perbuatan itu mengikut Seksyen 9(1)(b) ADB 1952 yang boleh dihukum di bawah Seksyen 9(2) akta sama iaitu penjara tidak lebih lima tahun atau denda sehingga RM20,000 atau kedua-duanya, jika sabit kesalahan.Mohamed Rizal  juga berdepan pertuduhan menggunakan dadah jenis THC di pejabat narkotik, ibu pejabat Polis Bentong pada 8.40 malam, 23 Mei lepas. Dia mengaku tidak bersalah atas pertuduhan itu yang dikemukakan mengikut Seksyen 15(1)(a) ADB 1952 yang boleh dihukum di bawah Seksyen 15(1) akta sama yang membawa hukuman denda maksimum RM5,000 atau penjara sehingga dua tahun dan pengawasan sehingga tiga tahun, jika sabit kesalahan.Pendakwaan kes dikendalikan pengarah pendakwaan Pahang Mohammad Khalid Ab Karim dan timbalan pendakwa raya Hayda Faridzal Abu Hassan serta S. Punitha manakala tertuduh diwakili  barisan peguam Rahmat Hazlan, Tania Scivetti dan Kamil Azman.Pihak pendakwaan tidak menawarkan jaminan kepada kedua-dua tertuduh kerana pertuduhan di bawah Seksyen 39B merupakan kesalahan tidak boleh dijamin.Mahkamah menetapkan sebutan semula kes pada 13 Jun.


RUU larangan rokok terhadap remaja dibentang Julai depan

Draf rang undang-undang larangan tembakau dan rokok bagi mereka yang lahir selepas 2005 kini dalam proses semakan akhir Jabatan Peguam Negara dan dijangka dibentang di Parlimen pada Julai.Menteri Kesihatan Khairy Jamaluddin berkata beberapa pusingan libat urus termasuk dengan industri rokok diadakan untuk mendengar pandangan daripada semua pihak sebelum memuktamadkan keputusan berhubung perkara itu.Beliau berkata demikian kepada pemberita selepas majlis pelancaran Generational End Game Anti Rokok 18 (Gegar-18) di Sekolah Menengah Kebangsaan Bandar Seri Putra hari ini. Turut hadir Menteri Kanan Pendidikan Radzi Md Jidin.Khairy berkata di bawah peruntukan akta itu, anak-anak yang lahir pada 1 Januari 2005 atau tahun-tahun selepas itu tidak dibenarkan merokok termasuk membeli atau memiliki sebarang bentuk produk merokok termasuk rokok elektronik atau vape walaupun mereka telah melepasi umur 18 tahun.Selain itu, katanya semua pekedai dan penjual produk merokok juga tidak boleh menjual produk-produk merokok kepada kumpulan anak-anak yang tergolong dalam larangan itu.Sementara itu, Khairy berkata satu kaji selidik turut telah dimulakan dalam kalangan pelajar tingkatan empat dan lima di seluruh negara bagi meninjau pandangan mereka.Khairy berkata usaha itu juga menyasarkan remaja yang tidak pernah merokok supaya tidak merokok dan yang telah merokok menghentikan perbuatan itu.“Selain itu, kita juga akan melaksanakan kawalan iklan mempromosikan produk vape termasuk dalam media sosial,” katanya.


Guru kreatif komited bantu PdPR murid Orang Asli

Pandemik Covid-19 yang melanda negara sejak awal tahun lepas memaksa sesi persekolahan dilaksanakan dengan kaedah pengajaran dan pembelajaran di rumah (PdPR) bagi memastikan para pelajar tidak ketinggalan dalam pendidikan.  Apabila bercakap mengenai PdPR, umum masih beranggapan ia adalah kaedah pendidikan secara dalam talian semata-mata. Hakikatnya ia juga boleh dilaksanakan secara luar talian bagi kawasan yang kurangnya akses kepada peranti dan jaringan, dan kaedah itu boleh dilaksanakan dengan jayanya serta melatih seorang guru untuk menjadi lebih kreatif dalam aspek pengajaran.Kegigihan guru-guru untuk mengatasi segala cabaran dalam meneruskan pengajaran terutama ketika masih wujud ancaman Covid-19 boleh dilihat dengan komitmen mereka melaksanakan PdPR untuk murid dan pelajar di kawasan luar bandar. Sebagai contoh, guru-guru di sebuah sekolah di perkampungan Orang Asli di Slim River, Perak mengambil pendekatan dengan menyediakan bahan pembelajaran secara “manual” kepada murid-murid.Seorang daripada guru terlibat, Fathin Nabila Mohamed Nor Hashim, 30, berkata sekolahnya menggunakan beberapa kaedah PdPR secara luar talian dengan kebiasaannya guru mengedarkan modul latihan kepada murid mengikut minggu dan perkembangan mereka akan dipantau dari semasa ke semasa.Bertugas di Sekolah Kebangsaan Pos Bersih, beliau mengakui terdapat kekangan dari segi internet dan peranti di pihak murid yang menyebabkan banyak maklumat dan soal jawab tidak berlaku secara penuh, dan kerana itu kaedah lain perlu difikirkan bagi memastikan murid tidak tercicir.Guru Bahasa Inggeris itu berkata guru-guru di sekolah itu mempelbagaikan usaha seperti menyediakan modul yang mudah untuk murid, menyediakan video ringkas bagi memudahkan murid memahami arahan dan latihan diberikan serta menggunakan kaedah berasaskan projek seperti diorama atau buku skrap.“Modul yang mudah difahami ini murid tahu objektif perlu dicapai. Contohnya, untuk topik tatabahasa seperti penjodoh bilangan, nota yang diberikan berbentuk gambar tunggal dan banyak penjodoh bilangan boleh dibuat daripada gambar tunggal tersebut. Jadi murid tidak keliru.“Dalam aktiviti atau latihan pula, murid melukis gambar yang mereka minat dan melabelkan gambar itu dengan penjodoh bilangan sesuai. Ini akan membuatkan murid seronok kerana melibatkan aktiviti melukis. Guru menggalakkan murid melukis gambar benda yang ada di sekeliling mereka.“Oleh itu, guru tidak perlu memberi arahan panjang atau banyak supaya murid tidak keliru.  Arahan yang terlalu banyak akan menyebabkan murid keliru antara nota dan arahan,” katanya kepada Bernama.Bagi murid yang ada capaian internet, Fathin berkata video pendek mengenai mata pelajaran tertentu akan dikongsikan kepada mereka melibatkan video berdurasi singkat seperti di aplikasi TikTok dan kaedah itu menarik minat murid Orang Asli kerana mereka menyukai hiburan.Katanya, guru juga akan menyelitkan gambar atau video sebenar murid untuk menarik minat mereka menonton video tersebut, contohnya seperti menggunakan gambar pada temasya hari sukan sekolah yang sebenar untuk aktiviti membina ayat atau mencari kata kerja.Beliau berkata kaedah PdPR berasaskan projek pula melibatkan “hands-on” dan bahan yang mudah didapati di rumah seperti membuat diorama, replika, kad ucapan atau aktiviti pendidikan seni dan reka bentuk yang mana murid akan diberikan tema untuk projek dan penghasilan projek adalah mengikut kreativiti sendiri.Katanya, murid akan menghantar gambar proses membuat projek dan hasilnya kepada guru melalui aplikasi WhatsApp manakala bagi murid yang tiada capaian internet akan dinilai setelah murid boleh hadir ke sekolah.Dalam pada itu, Muhammad Fadzli Najmi, 30, yang juga guru di sekolah sama berkata beberapa perkara boleh diambil kira bagi memastikan keberkesanan PdPR supaya murid Orang Asli tidak tercicir dalam pendidikan.Antaranya sekolah atau pihak berkaitan boleh bekerjasama dengan Jawatankuasa Kemajuan dan Keselamatan Kampung (JKKK) Orang Asli atau Tok Batin bagi melantik dan mengupah penduduk kampung mempunyai latar belakang pendidikan yang baik untuk menjadi personal tutor kepada kumpulan kecil murid.Fadzli yang mengajar mata pelajaran Bahasa Malaysia berkata tugas personal tutor itu tidak spesifik untuk mengajar tetapi lebih kepada membimbing murid untuk melaksanakan arahan guru dan memantau kerja mereka.“Murid-murid ini jika diberikan bahan atau modul untuk mereka belajar, mereka tidak yakin dengan kemampuan mereka untuk melaksanakan arahan atau kerja yang diberikan.“Jadi cadangan lain ialah pihak Jabatan Kemajuan Orang Asli (JAKOA) atau JKKK boleh menyediakan peranti berkumpulan di kampung-kampung supaya guru boleh menjalankan PdPR secara bersemuka dalam talian seperti Google Meet dengan murid-murid. Ini bermakna kumpulan murid akan menggunakan satu peranti sahaja,” katanya.Semoga kegigihan usaha guru-guru untuk mempelbagaikan PdPR dapat memastikan sesi pengajaran dan pembelajaran terus berjalan dalam apa-apa jua keadaan tanpa mengira di mana lokasi pelajar atau murid berada.Malah, kreativiti para guru juga akan memastikan sesi pengajaran dan pembelajaran menjadi lebih menarik.


PT3 akan dimansuhkan tahun ini

Pentaksiran Tingkatan Tiga (PT3) akan dimansuhkan bermula tahun 2022, satu lagi peperiksaan utama selepas Ujian Penilaian Sekolah Rendah (UPSR) dimansuhkan tahun lalu.Sehubungan itu, Menteri Pendidikan Radzi Jidin berkata kementeriaannya akan memperkasakan pentaksiran berasaskan sekolah (PBS) bagi menggantikan PT3.Menurut Radzi, melalui PBS, tiga kaedah pentaksiran akan digunakan termasuk pentaksiran bilik darjah (PBD), pentaksiran aktiviti jasmani, sukan dan kokurikulum (PAJSK) serta pentaksiran Psikometrik (PPsi).Melalui PBD, pentaksiran berterusan (formatif) akan dilaksanakan sementara bagi pentaksiran sumatif akan melibatkan lima mata pelajaran di sekolah rendah dan semua mata pelajaran di peringkat menengah rendah.Ia akan ditaksir mengikut tahun/tingkatan, penyediaan bank soalan oleh Kementerian Pendidikan (KPM), penjanaan set soalan oleh guru dan pelaksanaan yang fleksibel.PPsi pula akan dilaksanakan untuk murid Tahun Empat dan Lima sekolah rendah dan Tingkatan Dua.


PM tak pernah bincang tarikh bubar Parlimen dengan Kabinet, kata menteri PN

Seorang menteri Perikatan Nasional (PN) Abdul Latiff Ahmad hari ini membidas Ismail Sabri Yaakob yang mahu memecat ahli jemaah jika tidak bersetuju dengan pembubaran Parlimen ke-14, mengatakan perdana menteri tidak pernah berbincang mengenai tarikh pengumuman pembubarannya.
Dalam sebuah kenyataan, Latiff yang merupakan menteri di Jabatan Perdana Menteri berkata mesyuarat Kabinet sepanjang 14 bulan Ismail menjadi perdana menteri sentiasa mencapai persetujuan setuju sebulat suara dalam perbincangan yang dibangkitkan ketika mesyuarat.
“Kita tidak pernah mengundi untuk menentukan apa jua keputusan.”
Beliau turut menambah, Kabinet Ismail terdiri daripada pelbagai parti di mana perbincangan hanya menjurus mengenai soal dasar dan tidak pernah dibangkitkan hal-hal politik.
“Kita berbincang hal persediaan pilihan raya bersekali dengan persediaan bencana, monsun timur laut dan persediaan Bajet 2023.
“Malah, pembentangan Bajet 2023 diawalkan mendapat persetujuan anggota Kabinet lebih awal.”
Pada 17 Oktober lalu, Ismail dalam program Umno di Bagan Datuk, berkata beliau berbincang dengan Kabinet dua kali mengenai pembubaran Parlimen.
“Saya beritahu dia orang, kalau you all (awak semua) tak setuju saya bubarkan sahaja Kabinet ni, dengan pecat semua orang, pun saya boleh buat. Silap, patut saya pecat semua sekali.
“Akan tetapi saya tidaklah seperti itu. Saya orangnya baik, lemah lembut, tetapi bukan lembut,” kata Ismail.
’Kami pun ada maruah’
Latiff berkata kenyataan Ismail itu tidak perlu dibuat dalam program politik.
“Memang kita tahu perdana menteri mempunyai kuasa ‘hire and fire’, namun kami pun ada maruah, tidak perlu pecat kami, kami pun boleh letak jawatan lebih awal,” katanya.
“Cuma (perkara Pilihan Raya Umum ke-15) PM tidak pernah untuk beliau meminta mandat daripada anggota Kabinet mengenai tarikh pembubaran Parlimen” katanya sambil menambah Ismail mahu mengutamakan persediaan bencana banjir monsun dan isu kos barangan daripada hal pilihan raya.
Sebelum ini, MalaysiaNow melaporkan 12 Anggota Kabinet Bersatu dan PAS menulis surat kepada Yang di-Pertuan Agong bagi menyatakan tidak setuju terhadap gesaan pemimpin Umno yang mahu Parlimen dibubarkan pada tahun ini.
Mereka memetik alasan mahu memberi tumpuan kepada kebajikan rakyat pada musim banjir dan pemulihan ekonomi.
Bagaimanapun, pada 10 Oktober, Ismail mengumumkan pembubaran Parlimen sekali gus memberi laluan PRU15 diadakan.


PM beri jaminan kerajaan berfungsi seperti biasa, tiada campur tangan mahkamah

Perdana Menteri Muhyiddin Yassin hari ini menyeru penyatuan nasional dan pada masa yang sama memastikan proklamasi darurat yang diisytiharkan bukan satu rampasan kuasa atau perintah berkurung bagi melarang sebarang aktiviti harian dijalankan.“Saya memberi jaminan kehidupan rakyat akan terus berjalan seperti biasa,” katanya, dan menambah tidak akan berlaku gangguan kepada kegiatan ekonomi mahupun badan kehakiman.“Badan kehakiman akan terus akan terus berfungsi dan saya tidak akan mencampuri sebarang urusan melibatkan sistem keadilan negara,” kata Muhyiddin.Beliau memberi amaran tindakan tegas akan diambil terhadap sesiapa sahaja yang mengancam usaha memerangi pandemik Covid-19.Beliau berkata Parlimen juga tidak akan bersidang sepanjang tempoh darurat dilaksanakan, dan Pilihan Raya Umum (PRU) atau Kecil akan diadakan.“Kita sedar orang ramai tidak mahu pilihan raya di adakan kerana bimbang berlaku lonjakan jangkitan Covid-19, sama seperti yang dilihat pada pilihan raya di Sabah baru-baru ini,” katanya.Muhyiddin mengatakan beliau tidak menentang pilihan raya, tetapi ketakutan terhadap pandemik Covid-19 yang menghalangnya daripada menasihati Agong untuk membubarkan Parlimen.Katanya PRU akan diadakan sebaik sahaja jawatankuasa khas yang ditubuhkan memberi lampu hijau bahawa keadaan Covid-19 reda dan selamat.“Ini aku janji saya yang saya akan tunaikan, Insya-Allah,” kata Muhyiddin.Katanya, kerajaan negeri juga akan berfungsi seperti biasa di bawah peraturan darurat.Bagaimanapun, beliau mengatakan Yang di Pertuan Agong diberi kuasa untuk masyurkan beberapa ordinan di bawah undang-undang darurat sekiranya perlu, termasuk penggunaan tanah dan aset-aset awam bagi membantu usaha memerangi Covid-19.Katanya, Agong juga boleh masyhurkan Angkatan Tentera Malaysia selain kuasa sedia ada, untuk membantu melaksanakan fungsi-fungsi berhubung dengan kesihatan awam.Menurut Muhyiddin, undang-udang lebih tegas juga dapat dilaksanakan bagi memerangi sabotaj ekonomi dan monopoli.“Tindakan penguatkuasaan yang lebih tegas dan hukuman yang lebih berat boleh dikenakan untuk tujuan ini,” katanya.Katanya pengisytiharan darurat dibuat mengikut peruntukan perlembagaan di bawah Perkara 150(1) Perlembagaan Persekutuan, pada saat negara sedang menghadapi krisis Covid-19 dan banjir.Perkara 150(1) memperuntukkan: Jika Yang di Pertuan Agong berpuas hati bahawa suatu darurat besar sedang berlaku yang menyebabkan keselamatan, atau kehidupan ekonomi, atau ketenteraman awam di dalam Persekutuan atau mana-mana bahagiannya terancam, maka Yang di Pertuan Agong boleh mengeluarkan suatu Proklamasi Darurat dengan membuat dalamnya suatu perisytiharan yang bermaksud sedemikian.


Hampir 42% populasi, 58% dewasa lengkap vaksin Covid-19

Sebanyak 41.6 peratus populasi keseluruhan di Malaysia atau 13,580,934 individu telah lengkap menerima dua dos suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).Jawatankuasa itu yang berkongsi maklumat berkenaan di laman Twitter rasminya memaklumkan setakat semalam juga, seramai 18,631,593 individu atau 57.1% sudah menerima dos pertama, menjadikan kumulatif pemberian vaksin menerusi Program Imunisasi Covid-19 Kebangsaan (PICK) kini sebanyak 32,212,527 dos.Menurut perkongsian maklumat itu, peratusan populasi dewasa yang menerima kedua-dua dos meningkat kepada 58.0% setakat semalam berbanding 56.9%, pada Isnin.Dalam pada itu, vaksinasi harian semalam pula mencatatkan peningkatan kepada 420,164 dos berbanding 396,576 dos pada Isnin, dengan 265,160 daripadanya merupakan dos kedua dan baki 155,004 adalah dos pertama.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


Serbuan Israel di Tebing Barat bunuh seorang warga Palestin, 16 lagi cedera

Seorang rakyat Palestin ditembak mati manakala 16 lagi cedera dalam serbuan besar-besaran yang dilancarkan pasukan tentera Israel di bandar Jenin utara Tebing Barat pada Selasa.
Kementerian Kesihatan Palestin memaklumkan mangsa dikenal pasti sebagai Mohammad Musa Saabaneh, 29, lapor Agensi Anodolu memetik agensi berita rasmi Wafa.
Tentera Israel menyerbu bandar Jenin bagi merobohkan sebuah apartmen milik keluarga Raad Hazem, yang dilaporkan telah membunuh tiga orang dalam serangan bersenjata di Tel Aviv pada April sebelum dia ditembak mati polis Israel.
Anggota keselamatan Israel bertindak menutup jalan raya, mengosongkan 29 apartmen secara paksa, dan meletupkan kediaman Hazem, lapor Wafa.
Ketika pertempuran berlaku di kawasan itu, tentera Israel melepaskan tembakan ke arah rakyat Palestin, membunuh Saabaneh dan mencederakan 16 yang lain, termasuk seorang lagi dilaporkan berada dalam keadaan kritikal.
Israel juga sering merobohkan rumah penduduk Palestin yang melakukan serangan ke atas warga Israel, perbuatan yang dikritik oleh kumpulan hak asasi manusia dan pelapor Pertubuhan Bangsa-Bangsa Bersatu dan didakwa sebagai "hukuman kolektif."


Kaum lain tidak faham perarakan Pemuda PAS, kata menteri

Menteri Dalam Negeri Saifuddin Nasution memberitahu Dewan Rakyat hari ini bahawa dari segi politik, semua pihak perlu mengakui penganjuran program Himpunan Pemuda Islam Terengganu (Himpit) mempunyai nilai sensitiviti tertentu.
Katanya, penganjuran program itu boleh jadi mempunyai motif tersendiri seperti nilai sentimental yang membangkitkan semangat, menghargai sejarah silam dan kecemerlangan tamadun Islam suatu ketika dahulu.
Bagaimanapun, katanya, tidak semua pihak akan memahami dan berpandangan yang sama dengan pihak penganjur.
"Itu sudut pandangan kita, tetapi di sisi lain masyarakat berbilang kaum ada sudut pandang yang berbeza.
"Kerana itulah ia harus ada beberapa pertimbangan dalam menjalankan aktiviti seperti ini," katanya dalam sesi menggulung bahas Titah Diraja di Parlimen, hari ini.
Beliau menjawab celahan daripada Ahli Parlimen Jelutong RSN Rayer mengenai perkembangan terkini siasatan polis terhadap perhimpunan itu.
Jumaat lalu, Dewan Pemuda PAS Terengganu dilapor menganjurkan program Himpunan Pemuda Islam Terengganu (Himpit) 2023 di daerah Setiu dengan dirasmikan Presiden PAS Abdul Hadi Awang.
Himpunan itu dikatakan diadakan sebagai acara tahunan sejak 1991, mencetuskan polemik apabila peserta berarak sambil membawa replika senjata antaranya pedang gergasi.
Sehingga kini, polis sudah memanggil 12 individu, termasuk penganjur program bagi membantu siasatan.
Mengulas lanjut, Saifuddin berkata tiada keperluan untuk menjadi jurucakap polis ketika siasatan itu sedang berlangsung.
"Letak situ dulu. Biar siasatan itu berjalan.
"Kalau ada sabit kes atau sebagainya biar kertas siasatan itu sampai ke peguam negara.
“Kalau tidak, ia akan tamat di situ," katanya.


Belanjawan 2021 bakal lanjut kontrak doktor pelatih untuk perangi Covid-19

Putrajaya dijangka melanjutkan kontrak pegawai perubatan pelatih dalam pembentangan Belanjawan 2021 pada Jumaat bagi sesuatu tempoh yang lebih “melegakan”, dalam usaha mengukuhkan petugas barisan hadapan bagi memerangi Covid-19, kata sumber kepada MalaysiaNow.Sumber itu berkata, cadangan tersebut dipertimbangkan selepas kementerian kesihatan Malaysia (KKM) mendapati terdapat keperluan menambah tenaga kerja petugas barisan hadapan di tengah-tengah penularan jangkitan Covid-19 sehingga vaksin wabak itu berjaya dihasilkan.“Petugas perubatan yang senior terpaksa dipinjamkan ke lokasi panas Covid-19 dan pegawai perubatan junior boleh menyokong sumber tenaga kerja di wad-wad pesakit yang lain seperti biasa,” kata sumber yang juga pegawai kanan KKM kepada MalaysiaNow dengan syarat tidak dinamakan.“Khususnya wad yang merawat penyakit tidak berjangkit tetapi mempunyai bilangan pesakit kronik yang ramai. Misalnya barah, penyakit buah pinggang dan kencing manis. Mereka ini juga perlukan rawatan rapi seperti pesakit menghidap penyakit berjangkit.”Katanya dengan cara ini KKM boleh mengguna pakai khidmat pegawai perubatan terlatih tanpa perlu mengimport pakar dari luar bagi menggantikan pakar yang bertungkus lumus merawat pesakit di wad Covid-19.Bagaimanapun katanya, jumlah tepat untuk peruntukan tersebut hanya boleh diketahui sewaktu pembentangan Belanjawan 2021 oleh Menteri Kewangan Tengku Zafrul Abdul Aziz nanti.Katanya, perang melawan wabak luar biasa itu akan “melemah” sekiranya tenaga kerja petugas barisan hadapan tidak mencukupi dan pelaburan yang sepatutnya tidak diberikan kepada KKM.Tahun lalu untuk Belanjawan 2020, kerajaan memperuntukkan sebanyak RM30.6 bilion berbanding RM28.7 bilion pada tahun sebelumnya dan tahun ini sektor kesihatan dijangkakan akan mendapat peruntukan lebih besar disebabkan pandemik Covid-19 yang masih berleluasa.Semalam, terdapat 834 kes baru jangkitan Covid-19, menjadikan angka keseluruhan penularan dalam negara berjumlah 33,339.Sebanyak 900 pesakit dilaporkan sembuh sepenuhnya hari ini menjadikan angka keseluruhan mereka yang pulih berjumlah 23,120 kes atau 69.3%.Katanya dengan cara ini KKM boleh mengguna pakai khidmat pegawai perubatan terlatih tanpa perlu mengimport pakar dari luar bagi menggantikan pakar yang bertungkus lumus merawat pesakit di wad Covid-19.Sementara terdapat dua kes maut menjadikan jumlah kematian terkumpul sebanyak 251 orang.Ketua Pengarah Kesihatan Dr Noor Hisham Abdullah sebelum ini dilaporkan berkata pihaknya berharap mendapat peruntukan yang lebih besar dalam Belanjawan 2021 untuk memberi perkhidmatan kesihatan terbaik kepada rakyat.Beliau juga dilaporkan merancang untuk menubuhkan hospital penyakit berjangkit dengan peruntukan yang akan diberikan kepada kementerian itu.Menurut Noor Hisham, KKM juga mempunyai perancangan untuk menambah latihan untuk pakar kesihatan di lapangan dan perubatan di hospital.“Jadi kami memang memerlukan penambahan peruntukan untuk meningkatkan lagi aktiviti dan perkhidmatan kesihatan untuk rakyat Malaysia,” katanya.Pada September, kerajaan mengumumkan kontrak secara “one-off” bagi 2,070 pegawai perubatan, pegawai pergigian dan pegawai farmasi disambung selama enam bulan lagi.Pengumuman itu juga melibatkan 79 pegawai perubatan yang sudah selesai khidmat wajib di luar negara, 852 pegawai pergigian dan kira-kira 1,139 pegawai farmasi yang menamatkan latihan atau khidmat wajib dengan peruntukan sebanyak RM81 juta.


Kes baru Covid kekal di paras 5,700

5,720 kes baru Covid-19 direkodkan hari ini menjadikan jumlah keseluruhan sebanyak 2,887,780 kes.3,968 pesakit juga direkodkan sembuh, menjadikan jumlah keseluruhan pesakit sembuh sebanyak 2,794,354.Dalam pada itu, kes yang memerlukan rawatan di unit rawatan rapi (ICU) adalah sebanyak 114 kes di mana 85 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 56 kes di mana 39 adalah kes Covid-19.Dari 5,720 kes harian yang dilaporkan pada hari ini, 43 kes (0.8%) adalah daripada Kategori Tiga, Empat, dan Lima, dan 5,677 kes (99.2%) lagi adalah terdiri daripada Kategori Satu dan Dua.


Penduduk persoal Adun senyap isu lebuh raya PJD Link

Penduduk Petaling Jaya yang menentang rancangan projek lebuh raya PJD Link mempersoalkan sikap berdiam diri beberapa orang wakil rakyat sedangkan kawasan mereka adalah antara yang akan terjejas.Sejak beberapa minggu lalu, protes dilihat semakin meningkat terhadap rancangan untuk meneruskan projek Petaling Jaya Dispersal Link (PJD Link), yang laluannya mirip dengan Lebuhraya Kinrara-Damansara (Kidex).Pada 2015, projek kontroversi Kidex dibatalkan oleh menteri besar Selangor ketika itu, Mohamed Azmin Ali selepas kerajaan mendapat tekanan hebat penduduk.Malangnya, pada 2020, suara lantang ahli politik berkenaan pembinaan lebuh raya yang mirip projek Kidex dilihat suram dan sepi.Setakat ini, hanya Ahli Parlimen Petaling Jaya Maria Chin Abdullah sahaja yang didapati bersuara menyokong bantahan penduduk kawasan sekitar projek tersebut.“Setakat ini, hanya Maria yang buat bantahan terhadap lebuh raya yang dicadangkan; yang lain diam tak bersuara,” kata Josh Hong, seorang penduduk dari Seksyen 17, antara kawasan yang akan terjejas jika projek lebuh raya 34 km itu diteruskan.Tinjauan MalaysiaNow mendapati penduduk giat memasang sepanduk untuk membantah PJD Link di beberapa lokasi utama termasuk di sekitar Lebuhraya Persekutuan.Penduduk juga didapati menggantung sepanduk “No PJD Link” di luar kediaman mereka.Pembinaan PJD Link sedang dirancang sebagai lebuh raya ekspres empat lorong yang bermula dari plaza tol NKVE di Lebuh Raya Sprint dan berakhir di Lebuh Raya Bukit Jalil.Lebuh raya itu akan menghubungkan Petaling Jaya Utara, Bandar Utama, Taman Tun Dr Ismail, pusat bandar Petaling Jaya, Taman Dato Harun, Taman Medan Baru, Taman Sri Manja, Bandar Kinrara dan Taman Teknologi Bukit Jalil.Jika projek tersebut diteruskan, antara kawasan Dewan Undangan Negeri (DUN) yang dijangka terjejas ialah Bukit Gasing, Bandar Utama dan Kinrara.Namun, Hong berkata ketiga-tiga ahli Dewan Undangan Negeri (Adun) yang mewakili kawasan tersebut – Rajiv Rishyakaran, Jamaliah Jamaluddin dan Ng Sze Han – masih belum menunjukkan usaha mereka bagi membantu penduduk mengenai projek lebuh raya itu.“Mereka mesti bantu penduduk kawasan mereka untuk dapatkan lebih banyak maklumat mengenai projek itu, bukannya membisu mengenai masalah ini,” katanya kepada MalaysiaNow.“Bantahan terhadap PJD Link semakin meningkat namun kebanyakan Adun tidak responsif, tidak membantu dan tidak serius perhatikan isu ini.”Setakat ini, usaha MalaysiaNow untuk menghubungi ketiga-tiga Adun itu masih belum mendapat apa-apa respons.Selain Hong, pengkritik lantang lain berkenaan projek tersebut adalah Sheikh Moqhtar Kadir yang mengetuai Jawatankuasa Tindakan Penduduk Seksyen 14.“Kita perlu ada perbincangan dengan pemaju dan kerajaan negeri untuk mengesahkan penilaian kesan terhadap lalu lintas, sosial dan persekitaran.“Kerajaan negeri mesti adakan pertemuan dan ajak penduduk untuk ambil bahagian dalam perbincangan,” kata Moqhtar.Projek lebuh raya PJD Link akan dibangunkan oleh PJD Link (M) Sdn Bhd, sebuah syarikat pembinaan yang diketuai oleh Hari Narayanan Govindasamy, seorang peniaga yang juga memegang jawatan pengarah di beberapa syarikat swasta.Syarikat tersebut mempertahankan projek itu dan menyifatkannya sebagai projek penting yang perlu dilaksanakan bagi meredakan kesesakan lalu lintas di Petaling Jaya selain dapat mengurangkan masa perjalanan.Namun, pengkritik berkata lebuh raya itu akan menjejaskan penduduk dan perniagaan, selain meningkatkan pencemaran bunyi dan membahayakan kesihatan dan kawasan sekitar.Penduduk juga turut menolak dakwaan bahawa projek tersebut bakal meredakan kesesakan.Mereka berkata PJD Link hanya akan menarik lebih banyak trafik dari bandar-bandar berdekatan.Moqhtar turut menyuarakan kekecewaan beliau dengan dengan wakil rakyat, kerana dilihat gagal memenuhi janji pilihan raya mereka.“(Antara) manifesto PRU14 adalah tidak akan ada tol di PJ tetapi selepas pilihan raya, semua yang kita dengar adalah matlamat pembangunan,” kata Moqhtar, yang merupakan sebahagian daripada Gabungan Membantah PJD Link, sebuah kumpulan yang ahlinya terdiri daripada penduduk Petaling Jaya, memberitahu MalaysiaNow.Beliau berkata rancangan untuk mengembalikan Kidex dengan nama berbeza adalah bertentangan dengan jaminan ahli politik yang sebelum ini berkata projek berkenaan tidak akan dijalankan.“Kami merasa ditipu kerana selama ini, wakil rakyat meyakinkan kami bahawa Kidex sudah mati.“Menteri besar sebelum ini berkata bahawa Kidex akan dihentikan tetapi penggantinya kata, akan diteruskan pula,” tambahnya.Michael Kum, salah seorang anggota lain Gabungan Membantah PJD Link pula berkata perlu ada penilaian kesan lalu lintas, sosial dan persekitaran serta rundingan dengan penduduk yang terjejas.“Kami tidak menentang pembangunan tetapi projek ini tidak betul sejak awal. Kami cadangkan kerajaan negeri tampil dengan model pengangkutan yang lebih baik. Kami tidak perlu lebih banyak kereta di jalan,” katanya.“Kerajaan negeri harus jelaskan secara jelas apakah projek PJD Link sudah dipersetujui atau belum, dan apakah penilaian terhadap dampak lingkungan, sosial dan ekonomi sudah dilaksanakan.”Sementara itu, Hong mempersoal pendirian Menteri Besar Selangor Amirudin Shari yang dilihat memihak kepada pemaju.“Jika syarat pun tidak boleh nak dipenuhi, apa asasnya dia minta penduduk PJ untuk dengar cakap pemaju! Mengapa dia remehkan pengkritik dengan sifatkan mereka ’emosional’ sedangkan MB sendiri tolak untuk berikan penjelasan terperinci mengenai projek itu?” soal Hong.


Jawatankuasa teknikal ditubuh pastikan pengurusan darurat berjalan lancar, kata PM

Kerajaan hari ini bersetuju untuk menubuhkan sebuah Jawatankuasa Teknikal Pengurusan Darurat, bagi memastikan pengurusan darurat di seluruh negara berjalan lancar, kata Perdana Menteri Muhyiddin Yassin.Beliau berkata jawatankuasa berkenaan akan dipengerusikan bersama Menteri di Jabatan Perdana Menteri (Parlimen dan Undang-undang) Takiyuddin Hassan dan Ketua Setiausaha Negara Mohd Zuki Ali.Muhyiddin berkata penubuhan jawatankuasa berkenaan diputuskan pada Sidang Darurat Majlis Keselamatan Negara (MKN) yang dipengerusikannya hari ini, secara sidang video bersama menteri-menteri besar dan ketua-ketua menteri.“Jawatankuasa teknikal ini antara lain akan bertanggungjawab untuk memantau isu-isu berkaitan pelaksanaan dan pengurusan darurat.“Ia juga berfungsi untuk meneliti dan mengkaji isu-isu berbangkit berkaitan darurat dan mengesyorkan cadangan penyelesaian,” katanya dalam hantaran di laman Facebooknya hari ini.Muhyiddin menegaskan jawatankuasa itu juga berperanan menyelaras pengurusan darurat bersama pihak yang berkaitan di peringkat persekutuan dan negeri, selain mengetuai pemantauan dan naziran penguatkuasaan undang-undang berkaitan darurat di semua peringkat.Perdana menteri berkata jawatankuasa itu juga akan dianggotai lapan ahli tetap terdiri daripada ketua pengarah perkhidmatan awam, ketua setiausaha perbendaharaan, peguam negara, panglima angkatan tentera, ketua polis negara, ketua pengarah kesihatan, ketua pengarah keselamatan negara dan ketua kluster.“Insya-Allah, saya berharap agar jawatankuasa yang ditubuhkan ini akan mendapat kerjasama dan sokongan di semua peringkat, bagi memastikan pengurusan darurat di seluruh negara dapat dilakukan dengan berkesan,” katanya.Perdana menteri berkata jawatankuasa itu juga akan dianggotai lapan ahli tetap terdiri daripada ketua pengarah perkhidmatan awam, ketua setiausaha perbendaharaan, peguam negara, panglima angkatan tentera, ketua polis negara, ketua pengarah kesihatan, ketua pengarah keselamatan negara dan ketua kluster.Sidang video tersebut berlangsung di Bangunan Perdana Putra, Putrajaya dengan setiap ahli mesyuarat diasingkan di beberapa bilik di tingkat berlainan di bangunan berkenaan.Sidang Darurat bersama menteri besar dan ketua menteri itu adalah yang pertama diadakan, selepas Pengisytiharan Proklamasi Darurat oleh Yang di-Pertuan Agong Sultan Abdullah Sultan Ahmad Shah, bagi membincangkan hala tuju pengurusan darurat di peringkat persekutuan dan negeri.Pada 12 Januari, Sultan Abdullah memberi perkenan Pengisytiharan Proklamasi Darurat dilaksanakan sehingga 1 Ogos depan, sebagai langkah proaktif membendung wabak Covid-19 di Malaysia.


Pegawai pentadbiran Taliban hadiri forum damai di Norway

Pegawai dari pentadbiran Taliban, Afghanistan hadir ke Norway minggu ini untuk mengadakan pertemuan dengan masyarakat sivil dan diplomat di forum damai, kata menteri luar Norway semalam.
Lawatan itu berlaku di tengah-tengah krisis kemanusiaan yang semakin meruncing di Afghanistan berikutan perang selama 20 tahun dan kerana banyak negara telah menarik balik bantuan selepas arahan daripada Taliban yang menghalang ramai kakitangan wanita badan kemanusiaan di Afghanistan bekerja.
"Norway menjemput tiga individu daripada kakitangan awam yang bekerja bagi pihak berkuasa Afghanistan di Kabul ke Forum Oslo tahun ini. Mereka bertemu masyarakat sivil Afghanistan dan wakil dari negara lain untuk membincangkan situasi di negara itu," kata Menteri Luar Norway Anniken Huitfeldt kepada Reuters.
Pertemuan dua hari berhampiran Oslo adalah sidang kemuncak tahunan mengenai konflik dan diplomasi keamanan yang berakhir Rabu.
Pentadbiran Taliban tidak diiktiraf secara rasmi oleh mana-mana kerajaan asing sejak mengambil alih negara itu pada 2021 selepas tentera asing berundur.
Seorang pegawai Pertubuhan Bangsa-bangsa Bersatu berkata, Wakil Khas Setiausaha Agung PBB ke Afghanistan Roza Otunbayeva menghadiri mesyuarat tertutup itu.
Walaupun beberapa pemimpin kanan Taliban biasanya dihalang daripada meninggalkan negara itu kerana larangan perjalanan PBB, pegawai lain boleh melakukan perjalanan atau menerima pengecualian untuk berbuat demikian dan telah mengadakan pertemuan dengan pegawai di luar negara termasuk di Qatar, Pakistan dan Emiriah Arab Bersatu.
Pada 2022, pemangku Menteri Luar Taliban Amir Khan Muttaqi menghadiri mesyuarat di Oslo.
"Mengasingkan Afghanistan sekarang adalah malang, baik untuk rakyat Afghanistan dan masyarakat antarabangsa. Ia boleh memburukkan lagi keadaan di Afghanistan, dan ia boleh membiarkan... kumpulan seperti ISKP mendapat tempat yang lebih kuat di negara ini. Ini juga akan menimbulkan risiko keselamatan untuk Eropah," kata Huitfeldt, merujuk kepada kumpulan Negara Islam.
Reuters cuba mendapatkan komen daripada Jurucakap Kementerian Luar Negeri yang dikendalikan Taliban namun tidak berjaya.
Media tempatan, Afghan Tolo News melaporkan pegawai dari Kementerian Luar, Pertahanan dan Dalam Negeri telah pergi ke Norway.


Amanah mahu pertahan 8 kerusi miliknya di Selangor, kata Mat Sabu

Parti Amanah mengesahkan akan bertanding pada Pilihan Raya Negeri (PRN) di Selangor dengan mempertahankan kesemua lapan kerusi Dewan Undangan Negeri (DUN)  yang dimenangi mereka di negeri itu pada Pilihan Raya Umum ke-14 (PRU14) lalu.
Bagaimanapun, presidennya, Mohamad Sabu, tidak dapat mengesahkan berapa kerusi tambahan yang bakal ditandingi parti itu pada PRN yang dijangka Ogos ini.
"Berapa kerusi tambahan...semunya akan ditentukan oleh kepimpinan Majlis Presiden Pakatan Harapan (PH) kelak,” katanya kepada pemberita selepas merasmikan Kompleks Sukan 89 Arena, di Klang, hari ini.
Pada PRU14, Amanah berjaya memenangi lapan kerusi DUN Selangor iaitu Taman Templer, Hulu Kelang, Pandah Indah, Sungai Ramal, Seri Serdang, Meru, Sabak dan Morib.
Bagaimanapun, dua kerusi Amanah telah beralih ke PKR selepas Ahli DewanUndangan Negeri (Adun) Meru dan Sabak masing-masing Mohd Fakhrulrazi Mohd Mokhtar serta Ahmad Mustain Othman menyertai parti tersebut.


Persatuan anak peneroka Felda rayu kerajaan beri sumbangan raya

Persatuan Anak Peneroka Felda Kebangsaan (Anak) merayu supaya kerajaan memberikan sumbangan raya kepada 112,635 peneroka yang bakal meraikan sambutan Aidilfitri bulan ini.
Penasihat Anak Mazlan Aliman berkata, sumbangan itu dianggap penting bagi golongan peneroka yang kini berdepan dengan kos sara hidup membebankan.
Beliau berkata, pemberian sumbangan ini adalah amalan biasa di bulan Ramadan setiap tahun bagi meringankan beban peneroka untuk membeli barangan keperluan terutama bagi menyambut Aidilfitri.
Katanya, peneroka pada tahun-tahun sebelumnya kebiasaannya akan menerima sekitar RM300 hingga RM600 pada pertengahan Ramadan dan jumlah tertinggi pernah diterima ialah RM1,000.
"Kami faham kerajaan sedang berdepan kekangan kewangan, sebab itu jumlah yang hendak diberikan saya anggap perkara nombor dua," katanya kepada MalaysiaNow.
"Yang penting kami dapat sedikit sumbangan.
“Ini sebagai satu penghargaan dan pengiktirafan kepada peneroka yang dapat mengeluarkan produktiviti sama ada hasil sawit atau getah."
Menurut Mazlan, pemberian sumbangan itu pastinya akan memberi manfaat kepada golongan peneroka terutama yang mereka yang pendapatannya terjejas disebabkan faktor pokok tua dan pokok yang sudah ditebang.
"Maka pendapatan kumpulan ini tidak seberapa. Dengan adanya duit raya ini, ia akan memberikan semangat kepada peneroka untuk membeli barang keperluan.
"Semasa pentadbiran Tun (Dr Mahathir Mohamad) pada 2018, sumbangan diberi pada saat akhir, begitu juga pada 2019.”


Buang pemimpin Umno sokong pembangkang, kata Ku Li selepas surat Zahid-Najib bocor

Selepas terdedahnya berita mengenai surat Zahid Hamidi dan Najib Razak menyokong Anwar Ibrahim menjadi perdana menteri, Pengerusi Jemaah Penasihat Umno Tengku Razaleigh Hamzah mengatakan mereka boleh dibuang daripada parti itu.Razaleigh berkata, tidak wajar bagi pemimpin Umno mendahulukan kepentingan pihak lawan sedangkan parti itu dengan jelas tidak bersetuju dengan dasar mereka.“Mana-mana ahli Umno yang mendahulukan kepentingan parti politik lain, boleh dikenakan tindakan displin, termasuk dibuang parti,” katanya yang juga dikenali sebagai Ku Li, seperti dilaporkan Astro Awani.“Nak mendahulukan pimpinan parti lain. Mengapa begitu? Jadi kalau inilah sikap mereka sebenar, mereka patut diambil tindakan, sampai boleh dibuang daripada parti kalau tidak memperjuangkan kepentingan parti”.MalaysiaNow pada Jumaat membuat pendedahan mengenai surat sokongan Zahid-Najib kepada Yang di Pertuan Agong bagi menyokong presiden PKR untuk menumbangkan kerajaan Perikatan Nasional (PN) pimpinan Muhyiddin Yassin.Kedua-dua pemimpin Umno itu sehingga ke hari ini masih berdiam diri mengenai perkara itu, sebaliknya beberapa penafian dilakukan oleh pegawai dan penyokong mereka.“Bagi saya, sebagaimana yang disuarakan oleh ramai ahli-ahli Umno di peringkat bawah, sikap yang ditunjuk oleh pimpinan itu seolah-olah dia tidak hormati perjuangan Umno,” tambah Ku Li yang juga ahli Parlimen Gua Musang.Beliau berkata, pada masa kini, terpulang kepada ahli Umno yang mempunyai kesedaran untuk menegur pimpinan Umno, terutamanya dalam kembali kepada landasan perjuangan sebenar.“Apakah pimpinan daripada parti pembangkang, mesti didahulukan, dan disokong oleh kita?(Sedangkan kita tak bersetuju dengan dasar-dasar dia.“Ini terpulang kepada mereka mempunyai sikap yang kuat memperjuangkan perjuangan parti itu sendiri. Kalau mereka fikir kita tidak mempunyai haluan, sebagaimana kehendak dan tuntutan parti dan orang Melayu seluruhnya, maka terpulang kepada ahli-ahli yang sedar, untuk bertindak,” katanya.


Bekalan air Lembah Klang pulih pukul 3 petang

Kawasan-kawasan di Lembah Klang yang mengalami gangguan bekalan air sejak petang semalam dijangka mula menerima kembali bekalan air pada 3 petang ini secara berperingkat mengikut kedudukan kawasan dalam sistem agihan.Pengurusan Air Selangor Sdn Bhd (Air Selangor) dalam kenyataan hari ini memaklumkan Loji Rawatan Air (LRA) Sungai Selangor Fasa 1, 2 dan 3 serta Rantau Panjang telah beroperasi semula pada 2.40 pagi tadi secara berperingkat setelah merekodkan bacaan 0 TON sebanyak tiga kali berturut-turut.Katanya sehingga pukul 7 pagi tadi, keempat-empat LRA telah selesai melaksanakan aktiviti pencucian dan pengepaman di setiap bahagian dalam proses rawatan di LRA.“Ini bagi memastikan kualiti air yang dibekalkan adalah bersih dan selamat mengikut piawaian Kementerian Kesihatan.“Air Selangor telah melakukan pengesahan kualiti air di setiap bahagian dalam proses rawatan air serta kolam-kolam imbangan dan telah disahkan tiada bau oleh Suruhanjaya Perkhidmatan Air Negara,” menurut kenyataan itu.Sehubungan itu, Air Selangor sedang menstabilkan sistem agihan sebelum bekalan air dapat diagihkan kepada pengguna dan akan memaklumkan jadual pemulihan bekalan air mengikut kawasan setelah sistem agihan bekalan air distabilkan.Katanya sehingga pukul 7 pagi tadi, keempat-empat LRA telah selesai melaksanakan aktiviti pencucian dan pengepaman di setiap bahagian dalam proses rawatan di LRA.Bantuan bekalan air alternatif akan diteruskan bagi membantu pengguna yang terjejas termasuk menggerakkan sebanyak 111 lori tangki, menyediakan 14 pili awam dan membuka 17 pusat khidmat setempat serta mengagihkan air minum lima liter.Semalam, Air Selangor memaklumkan henti tugas LRA Rantau Panjang serta SSP 1, 2 dan 3 menyebabkan gangguan bekalan air tidak berjadual melibatkan 1,139,008 akaun pengguna di Lembah Klang.Gangguan bekalan itu merangkumi 1,279 kawasan di Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat mulai 6 petang berikutan pencemaran sumber air mentah.Maklumat lanjut berkenaan gangguan bekalan air tidak berjadual akan dimaklumkan dari semasa ke semasa menerusi semua medium komunikasi Air Selangor termasuk Twitter, Facebook, Instagram, aplikasi Air Selangor dan laman sesawang di www.airselangor.com.


Sikap diktator presiden Umno tidak akan suburkan sistem demokrasi

Isu yang sangat menarik dalam situasi politik sekarang adalah apakah Umno akan mampu menumbangkan kerajaan Perikatan Nasional (PN) setelah ia mengambil keputusan drastik untuk mengarahkan ahli-ahli parlimennya keluar daripada kerajaan PN dan mengundi tidak percaya kepada Perdana Menteri Muhyiddin Yassin dalam Mesyuarat Majlis Kerja Tertinggi Umno (MKT) pada 3 Ogos.Mengapakah isu ini menjadi kontroversi? Ini kerana tindakan tersebut tidak menggambarkan Umno secara keseluruhan menolak PN tetapi ianya adalah tindak balas daripada sikap diktator Presiden Umno Ahmad Zahid Hamidi, yang mempengaruhi kepimpinan Umno yang lain sehinggakan terdapat kalangan menteri Umno melepaskan jawatan kerana arahan parti.Sikap seperti ini adalah amalan yang tidak subur dalam sistem demokrasi yang akhirnya membawa kepada perpecahan Umno itu sendiri yang tidak setia kepada janji Mufakat Nasional. Umno dinasihatkan supaya tidak sepatutnya mengulangi krisis dalaman dan mengambil iktibar daripada kes-kes sebelum ini seperti pemecatan pimpinan tertinggi parti, pergelutan dalaman sendiri, penentangan dari pimpinan politik sendiri dan lain-lain sejak penubuhannya pada 1946.Apa yang membimbangkan adalah jika elit politik dalam pimpinan parti menggunakan kuasa yang mutlak memecat mana-mana pimpinan politik yang tidak sehaluan dengan keputusan parti tanpa mengambil kira isu-isu terkini dan permaslahatan secara teliti, apatah lagi jika asas untuk membuat pemecatan begini kini sudah boleh dipersoalkan berasaskan perkembangan terbaruAntara isu besar yang timbul sekarang ini ialah apakah keputusan MKT Umnno pada 3 Ogos lalu yang mengarahkan ahli-ahli parlimennya keluar daripada kerajaan PN dan mengundi tidak percaya kepada Muhyiddin masih ada nilainya setelah Jabatan Pendaftaran Pertubuhan (RoS) memaklumkan penangguhan pemilihan Umno selepas 30 Jun adalah tidak sah.Berdasarkan keterangan Ketua Pengarah RoS Jasri Kasim, keputusan itu tidak lagi mengikat maka ahli-ahli Parlimen Umno boleh sahaja mengundi percaya kepada Muhyiddin tanpa takut dikenakan apa-apa tindakan oleh parti kerana kuasa presiden dan MKT Umno yang ada hanya kuasa administratif sahaja.Mengekalkan kerajaan PN adalah jauh lebih besar manfaatnya berbanding menjatuhkan kerajaan PN yang tidak akan memberi banyak manfaat kepada Umno malah akan memberi kerugian besar kepada Umno kerana dalam kerajaan PN mereka berpengaruh besar tetapi jika kerajaan PN jatuh mereka akan hilang hampir semua kelebihan yang ada dan menjadi sebuah parti pinggiran, baik jika kerajaan baru ditubuhkan atau jika Pilihan Raya Umum ke-15 (PRU 15) diadakan.Sebab itulah Umno sepatutnya lebih matang dan profesional serta mengambil iktibar daripada kekalahan yang berlaku pada Pilihan Raya Umum ke-14 (PRU 14). Sejarah tersebut sepatutnya dijadikan pengajaran untuk menimbang semula tindakan dengan situasi politik dan kematangan rakyat pada era ini. Kejayaan Umno pada masa akan datang perlu mengambil kira isu-isu integriti, personaliti dan individu tertentu yang sekarang ini pun sudah hangat diperkatakan.Rakyat Malaysia telah matang dan anak-anak muda boleh menilai kepimpinan terbaik sekarang jika pimpinan politik masih tidak berubah dengan cara lama. Amat dikesali bila sebahagian daripada pimpinan Umno ingin menjadi hero dalam politik tanah air untuk mengekalkan status kekuasaan, pengaruh dan kepentingan peribadi walaupun ianya boleh dibincangkan secara muafakat dalam gabungan PN yang terdiri daripada pimpinan politik Umno itu sendiri.Umno sepatutnya memberi ruang dan pandangan yang baik kepada wakil menteri yang dilantik dalam kerajaan PN bagi membuktikan bahawa ahli Parlimen Umno mempunyai wawasan, berjiwa besar, bersikap profesional dan berprinsip yang jelas dalam membantu negara dan rakyat sewaktu diuji pandemik Covid-19.Adalah dinasihatkan bahawa politik yang berteraskan kepentingan dengan menutup ruang bicara dan pandangan akan menjadikan bangsa Melayu yang dimonopoli Umno selama ini akan terus berpecah kerana kekhilafan politik yang tiada kesudahan. Dalam mendepani isu semasa, Umno perlu bekerjasama dan bersatu demi kemaslahatan rakyat dan negara yang berdepan dengan situasi Covid-19 ini.Tindakan menjatuhkan PN adalah tindakan yang tidak matang dan rugi kepada bangsa dan negara sendiri. Umno sepatutnya memberikan kepercayaan kepada pimpinan politiknya dalam gabungan PN untuk menerajui negara di samping menyalurkan idea-idea yang bernas melalui saluran yang betul bagi mengelakkan konflik demi untuk negara tercinta.Lagi pula, seandainya Muhyiddin jatuh dalam undi tidak percaya di Parlimen apakah manfaatnya kepada Umno?Dijangkakan jika ini berlaku maka pilihan terbaik yang perlu dibuat ialah untuk membubarkan Parlimen dan menyerahkan kembali kepada rakyat untuk membuat pilihan muktamad siapa yang mereka mahukan untuk memimpin mereka kerana jika dilantik kerajaan baru pun, ketidakstabilan ekoran dan usaha mahu menjatuhkan pemimpin akan tetap berlaku.Jika Parlimen dipohon untuk dibubarkan, adalah menjadi jangkaan rakyat bahawa Yang di-Pertuan Agong bagi memperlihatkan sikap neutral dan payung rakyat akan memperkenankannya bagi membolehkan PRU15 dijalankan dengan prosedur operasi standard (SOP) ketat sebaik imuniti kelompok sudah berjaya dicapai Oktober ini.Dalam keadaan sekarang, dengan sentimen umum jelas tidak memihak kepada pemimpin Umno yang dilihat laparkan kuasa, besar kemungkinan Umno yang berpecah-belah akan mengalami kekalahan teruk. Mungkin kekalahan mutlak beginilah yang diperlukan untuk menyedarkan Umno.Bila itu berlaku tiada siapa yang akan dituding ahli-ahli Umno melainkan presiden, MKT dan ahli-ahli Parlimen Umno yang terlibat menjatuhkan kerajaan PN sekali gus menguburkan Umno sendiri.Hussain Yusri Zawawi adalah ketua Pusat Pengajian Hubungan Antarabangsa, Fakulti Undang-Undang dan Hubungan Antarabangsa, Universiti Sultan Zainal Abidin (Unisza).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Penguasaan bahasa kebangsaan bergantung kepada sikap murid, kata menteri

Penguasaan bahasa kebangsaan dalam kalangan murid-murid di sekolah bergantung kepada sikap terhadap penggunaannya, tegas Menteri Pendidikan, Radzi Jidin.Katanya, kementerian pendidikan (KPM) mengekalkan dasar sedia ada berdasarkan Seksyen 17 Akta Pendidikan 1996 berhubung perkara itu.“Bagi memastikan murid fasih berbahasa Melayu, KPM melaksanakan Pelan Hala Tuju Memartabatkan Pendidikan Bahasa Melayu 2016-2025 melalui strategi pemerkasaan bahasa Melayu bagi memastikan murid di institusi KPM menguasai bahasa Melayu.“Institusi pendidikan swasta yang berdaftar dengan KPM juga digalakkan untuk melaksanakan strategi pemerkasaan Bahasa Melayu dalam pelan hala tuju tersebut,” katanya pada sesi pertanyaan jawab lisan di Dewan Rakyat hari ini.Seksyen 17 Akta Pendidikan 1996 menyatakan bahasa kebangsaan menjadi bahasa pengantar utama di semua institusi pendidikan dalam sistem pendidikan kebangsaan kecuali di sekolah jenis kebangsaan (SJK) atau mana-mana institusi pendidikan lain yang dikecualikan.Manakala bahasa kebangsaan wajib diajar di institusi pendidikan yang mana bahasa pengantar utama bukan bahasa kebangsaan.Radzi menjawab soalan Shamsul Anuar Nasarah (BN-Lenggong) yang ingin tahu perancangan kementerian melaksanakan sekolah satu aliran bagi menyelesaikan isu masyarakat yang tidak fasih berbahasa Melayu.Katanya, keberadaan sekolah pelbagai aliran seperti SJK Cina dan SJK Tamil, murid-murid di sekolah itu masih dapat menguasai bahasa kebangsaan dengan baik.“Di luar sana, ramai yang mampu berbahasa Melayu walaupun mereka berbangsa Tionghua ataupun berbangsa India.“Dalam dewan yang mulia ini, ada beberapa Yang Berhormat sangat fasih berbahasa Melayu. Contohnya Yang Berhormat Ayer Hitam, Menteri Pengangkutan (Wee Ka Siong). Cukup baik bahasa Melayunya. Sama juga dengan Timbalan Menteri Kementerian Pendidikan Malaysia (Mah Hang Soon). Cukup fasih dalam bahasa Melayu,” kata Radzi.Pada 25 Ogos tahun lalu, Menteri Perpaduan Halimah Mohamed Siddique menyatakan sekolah vernakular tidak akan dihapuskan.Katanya, usaha memupuk perpaduan negara berupaya dirintis menerusi kaedah lain.


Korea Utara lancar peluru berpandu 'jarak jauh'

Korea Utara melancarkan "peluru berpandu balistik jarak jauh" hari ini, kata tentera Korea Selatan, pelancaran ketiga minggu ini, ketika Presiden Korea Selatan Yoon Suk Yeol menuju ke Tokyo bagi mengukuhkan hubungan dalam menghadapi pencerobohan Pyongyang yang semakin meningkat.
“Tentera kami mengesan satu peluru berpandu balistik jarak jauh yang dilepaskan dari sekitar kawasan Sunan di Pyongyang,” kata ketua tentera bersama Korea Selatan kepada AFP.
Ia adalah peluru berpandu kelas ICBM.
Kementerian pertahanan Jepun juga mengesahkan pelancaran itu, dengan tweet bahawa peluru berpandu itu dijangka jatuh "di luar zon ekonomi eksklusif Jepun, kira-kira 550km timur Semenanjung Korea."
Pengawal pantai Jepun juga mengeluarkan amaran kepada kapal supaya berwaspada terhadap objek yang jatuh.
Pelancaran itu adalah ujian peluru berpandu ketiga Pyongyang sejak Ahad dan diadakan ketika Korea Selatan dan AS mengadakan latihan ketenteraan bersama terbesar dalam tempoh lima tahun.
Pelancaran itu juga diadakan beberapa jam sebelum pemimpin Korea Selatan dan Jepun dijadualkan bertemu di Tokyo.
Agenda utama pertemuan itu tertumpu pada program peluru berpandu dan nuklear Pyongyang.
Sidang kemuncak itu – yang pertama dalam tempoh 12 tahun – diadakan ketika kedua-dua negara berjiran itu berusaha untuk memperbaiki hubungan diplomatik yang sudah lama tegang akibat kekejaman Jepun semasa pemerintahan kolonialnya selama 35 tahun.
Kedua-dua negara meningkatkan perbelanjaan pertahanan dan latihan ketenteraan bersama, yang menurut Yoon adalah penting bagi kestabilan serantau dan global.
"Terdapat keperluan yang semakin meningkat untuk Korea Selatan dan Jepun untuk bekerjasama dalam masa polikrisis ini dengan ancaman nuklear dan peluru berpandu Korea Utara yang semakin meningkat," kata Yoon dalam temu bual bertulis dengan media termasuk AFP menjelang perjalanannya.
"Kita tidak boleh membuang masa sambil membiarkan hubungan Korea Selatan-Jepun yang tegang tanpa pengawasan. Saya percaya kita mesti menamatkan permusuhan bersama dan bekerjasama untuk mencari kepentingan bersama kedua-dua negara."


Blog terbitkan gambar Mat Sabu bersama ahli perniagaan Deepak

Sebuah blog memuat naik beberapa keping gambar yang didakwanya menunjukkan ahli perniagaan kontroversi Deepak Jaikishan ketika dalam penerbangan ke India bersama-sama Menteri Pertanian dan Keterjaminan Makanan Mohamad Sabu atau lebih dikenali sebagai Mat Sabu.
Gambar tersebut tersebar ketika persoalan berhubung pemberian kontrak kerajaan kepada sebuah syarikat tunggal untuk membekalkan telur ayam dari India.
Beberapa gambar yang disiarkan di blog "Checkmatebro" turut menunjukkan Timbalan Presiden MIC M Saravanan duduk bersama pemimpin Amanah itu.
Gambar itu didakwa diambil semasa penerbangan mereka ke Chennai, India Januari lalu untuk bertemu pembekal bagi menangani masalah kekurangan telur ayam di Malaysia.
“Betul ke Mat Sabu ke India tengok ladang ayam bawa Deepak dan Saravanan? Kalau betul, kenapa? Apa peranan dia orang?” soal blog tersebut.
MalaysiaNow cuba mendapatkan maklum balas daripada Mat Sabu dan Deepak namun tidak berjaya.
MalaysiaNow juga telah menghubungi Saravanan untuk mendapatkan maklum balas.
Awal bulan ini, Mohamad memberitahu Dewan Rakyat hanya sebuah syarikat dianugerahkan permit khas untuk mengimport telur dari India sehingga Jun tahun ini.
Langkah itu mendapat kritikan daripada Presiden MCA Wee Ka Siong yang mempersoalkan kualiti telur import.
Kenyataan Wee yang dibuat di Dewan Rakyat atas kapasitinya sebagai ahli Parlimen Ayer Hitam.
Kenyataan itu menyebabkan Wee menerima surat tuntutan saman daripada firma undang-undang yang mewakili pengimport telur J&E Advance Tech Sdn Bhd.
Semakan di Suruhanjaya Syarikat Malaysia (SSM) menunjukkan dua pemegang saham dalam syarikat itu iaitu Jeena Giri dan Shahrizal Ahmad, kedua-duanya adalah pemegang saham berjumlah RM850,000.
Nama Deepak menjadi perhatian selepas mendakwa bekas perdana menteri Najib Razak dan isterinya Rosmah Mansor terlibat dalam pembunuhan warga Mongolia Altantuya Shaariibuu pada 2006.
Beliau juga menyaman Najib dan Rosmah atas dakwaan konspirasi yang didakwanya menyebabkan beliau mengalami kerugian.


Masih adakah ‘Peluang Kedua’ untuk banduan bilik akhir?

Seorang pengarah filem, Mohammad Alshatri percaya sejauh mana efisien dan telus sistem kehakiman serta perundangan, institusi itu tidak terlepas daripada melakukan kesilapan dalam mengendalikan perbicaraan kes-kes di mahkamah.
Dengan kepercayaan itu, ia mendorong Mohammad untuk menghasilkan sebuah filem berkisahkan tentang hukuman mati yang disifatkannya sebagai sesuatu yang tidak boleh diundur semula daripada seseorang tertuduh yang disabit kesalahan.
“Sekiranya kalau ada orang didapati tidak bersalah, contohnya terdapat bukti atau sebagainya. Bagaimana (sistem kehakiman) nak tarik balik hukuman itu?
“Lagi burukkan keadaan, bagaimana kalau individu itu sudah pun digantung mati?” katanya kepada MalaysiaNow dalam satu temubual baru-baru ini.
Menerusi filemnya, Peluang Kedua memaparkan dua kisah yang terkait dengan hukuman mati.
Kisah pertama menceritakan cabaran emosi dan kesusahan sebuah keluarga berulang-alik ke Singapura dari Malaysia untuk melawat ahli keluarga yang dijatuhkan hukuman mati di republik itu.
Kisah kedua pula, Mohammad cuba untuk membawa perspektif daripada bekas banduan akhir bernama Rizwan, yang menerima hukuman mati di penjara Malaysia kerana membunuh.
Rizwan dianugerahkan pengampunan limpah sultan selepas lebih sedekad menjalani hukuman penjara.
“Filem ini juga nak bawa satu sudut pandang kepada sistem kehakiman tidak kira di Malaysia atau Singapura yang terlalu bersifat menghukum. Tiada ruang sedikit pun diberikan untuk rehabilitasi.
“Juga, ketidaktentuan sekiranya orang itu dihukum gantung tapi belum digantung. Ahli keluarga banyak tertekan daripada segi emosi. Mereka sedaya upaya usaha untuk pastikan bukan sahaja dapat dibebaskan, tetapi selamat dalam tahanan.”
Tambahnya, begitu juga dengan Rizwan, bekas banduan akhir itu juga bersetuju untuk bersama dalam filem ini bagi menunjukkan sesiapa sahaja yang diberikan peluang kedua dan mempunyai sokongan yang betul boleh membaiki kualiti hidup ke arah yang lebih baik.
Sebelum ini, Singapura menerima kecaman dan kritikan daripada organisasi dunia atas pelaksanaan hukuman mati secara mandatori bagi kesalahan berkaitan dadah adalah bertentangan dengan piawaian dan undang-undang hak asasi antarabangsa.
Manakala, pada Jun, kerajaan Malaysia bersetuju memansuhkan hukuman mati mandatori dengan hukuman gantian tertakluk kepada budi bicara mahkamah.
“Peluang Kedua” merupakan salah satu filem yang diterbitkan oleh Freedom Film Network dan ditayangkan di Festival Freedom Film (FFF) pada 11 September 2022.
Mengulas lanjut, Mohammad berkata dia menjalankan beberapa kajian termasuk menemubual peguam, aktivis dan merujuk kepada beberapa badan bukan kerajaan (NGO) seperti Anti Death Penalty Asia Networking (ADPAN) bagi mendapatkan informasi mengenai hukuman tersebut.
Dia tidak bersetuju sekiranya mana-mana kerajaan dalam dunia dibenarkan menamatkan nyawa seseorang.
Dia berkata, dengan mengurangkan elemen keganasan dalam sistem kehakiman, hukuman mati perlu dibatalkan sebagai simbol menolak keganasan.
“Barulah Malaysia boleh menjadi masyarakat yang tak guna kekerasan.
“Kenapa di Malaysia, walaupun ada hukuman mati masih ada yang membunuh dan jual dadah? Bukan kepada hukuman semata-mata tetapi ekonomi dan persoalan-persoalan lain.
“Banyak lagi faktor lain selain daripada menghukum.”


Pasukan keselamatan Nato di Kosovo sedia campur tangan jika kestabilan terjejas

Pasukan Keselamatan Kosovo (KFOR) Nato pada Ahad berkata ia bersedia untuk campur tangan jika kestabilan di wilayah utara Kosovo terjejas ekoran konflik yang didakwa berlaku di sempadan Serbia.
''Keadaan keselamatan keseluruhan adalah tegang di majlis perbandaran utara Kosovo. Misi KFOR yang diketuai Nato sedang memantau rapi dan bersedia untuk campur tangan jika kestabilan di sana terancam, selaras dengan mandatnya seperti yang termaktub dalam Resolusi Majlis Keselamatan Pertubuhan Bangsa- Bangsa Bersatu (PBB) 1244 tahun 1999,'' lapor Agensi Anadolu memetik KFOR dalam satu kenyataan.
KFOR menghantar tentera untuk membuat rondaan di jalan-jalan ketika langkah-langkah keselamatan dilaksanakan di sekitar Mitrovica semasa siren serangan udara terus kedengaran di bandar yang bersempadan dengan Serbia.
Turkiye juga menempatkan tenteranya di Kosovo sebagai sebahagian daripada pasukan pengaman multinasional KFOR di Balkan.
Ketegangan antara Serbia dan Kosovo meningkat pada Ahad menjelang undang-undang baharu Kosovo yang ditetapkan berkuat kuasa pada Isnin yang mewajibkan semua penduduk, termasuk warga Serbia yang tinggal di Kosovo, untuk memiliki kad pengenalan dan plat lesen Kosovo.
Menurut media tempatan, siren serangan udara kedengaran di sepanjang sempadan Kosovo-Serbia ketika Kosovo bersedia untuk menyekat lintasan sempadan
Kosovo, yang kebanyakannya didiami oleh masyarakat Albania, berpisah dari Serbia pada 1999 dan mengisytiharkan kemerdekaannya pada 2008.
Ia diiktiraf oleh lebih 100 negara, termasuk Amerika Syarikat, United Kingdom, Perancis, Jerman dan Turkiye.
Serbia tidak mengiktirafnya dan masih berterusan menuntut wilayah itu.


Korea Utara tingkatkan pengeluaran, bekalan perubatan dalam usaha bendung Covid

Korea Utara meningkatkan pengeluaran ubat-ubatan dan bekalan perubatan termasuk bahan steril dan termometer bagi menghadapi Covid-19 mula menular di negara itu, kata agensi media kerajaan KCNA pada Khamis.Menurut agensi berita itu, Korea Utara yang kini melaksanakan perintah berkurung di seluruh negara telah meningkatkan pengeluaran ubat tradisional yang digunakan bagi mengurangkan demam dan kesakitan dan menyifatkan ia “berkesan dalam mencegah dan memulihkan penyakit yang boleh menyebabkan kematian itu.”Korea Utara mengesahkan gelombang Covid menular di negara itu minggu lalu. Penularan Covid-19 di negara itu telah menimbulkan kebimbangan mengenai kekurangan sumber perubatan dan vaksin di mana agensi hak asasi manusia Pertubuhan Bangsa-Bangsa Bersatu (PBB) memberi amaran ia boleh menyebabkan akibat buruk terhadap 25 juta penduduknya.Sekurang-kurangnya 262,270 orang melaporkan simptom demam, sementara seorang telah disahkan meninggal dunia pada Rabu, kata KCNA memetik data ibu pejabat pencegahan wabak kebangsaan. Bagaimanapun, ia tidak menyatakan bilangan sebenar pesakit yang disahkan positif.Setakat ini, 1,978,230 telah melaporkan simptom demam sementara 63 kematian disahkan di negara itu.Kilang pembuatan dilaporkan telah meningkatkan pengeluaran suntikan, ubat-ubatan, termometer dan bekalan perubatan lain di Pyongyang dan kawasan berdekatan.Sementara itu, lebih wad pengasingan turut didirikan selain mempergiat kerja-kerja disinfeksi di beberapa kawasan di seluruh negara, kata KCNA.“Beribu tan garam telah dibawa ke bandar Pyongyang untuk menghasilkan larutan antiseptik,” kata KCNA.Laporan itu dibuat selepas pemimpin Korea Utara Kim Jong Un mengkritik penyediaan ubat-ubatan yang tidak berkesan dan menyelar pegawai kesihatan kerana respons “tidak matang” mereka terhadap wabak itu.Korea Utara yang tidak mempunyai kempen vaksinasi kebangsaan dan rawatan Covid menggalakkan pesakit menggunakan ubat tahan sakit dan antibiotik selain ubat yang tidak disahkan, seperti berkumur dengan air garam. Selain itu mereka juga digalakkan untuk meminum teh lonicera japonica atau daun willow bagi melegakan jangkitan.Korea Selatan dan AS telah menawarkan bantuan kepada Korea Utara dalam usaha memerangi wabak itu, termasuk menghantar bantuan. Bagaimanapun ia tidak mendapat maklum balas dari negara itu.Dalam pada itu, sumber diplomatik berkata tiga pesawat Air Koryo Korea Utara dilaporkan tiba di China dan kembali ke Pyongyang pada Isnin dengan membawa bekalan perubatan.


Jabatan kebajikan bantu gelandangan daftar vaksinasi di Sarawak

Jabatan kebajikan memberikan bantuan kepada seorang gelandangan di yang tidak mengetahui cara untuk mendaftar bagi vaksinasi Covid-19 di Kuching, Sarawak.Sebelum ini, Mohd Firuz Abu Bakar memberitahu MalaysiaNow dia berharap dapat menerima vaksin namun tidak mengetahui sama ada dia layak menerima vaksin dan bagaimana cara mendaftar vaksinasi.Firuz pernah bekerja sebagai juru kimpal di Kuala Lumpur, namun kini lelaki itu hidup sebagai gelandangan di Kuching sejak empat tahun lalu.Memberikan respons kepada laporan MalaysiaNow, pasukan jabatan kebajikan menemui Firuz dan rakannya di pasar tempat lelaki itu bekerja dan membantunya mendaftarkan nama di bawah Program Imunisasi Covid-19 Kebangsaan.Mereka turut memberikan bantuan makanan dan menawarkan penempatan di pusat transit gelandangan.Bagaimanapun, kedua-dua mereka menolak tawaran tersebut dan memilih untuk mandiri.Pasukan itu turut merekodkan lokasi Firuz dan rakannya bagi tindakan susulan selain nasihat mengenai langkah keselamatan daripada jangkitan wabak. Firuz juga turut diminta datang menermui pegawai jabatan itu jika memerlukan bantuan.Dalam sebuah kenyataan, jabatan kebajikan dan pejabat kesihatan Sarawak berkata pihak mereka komited untuk memastikan seluruh warga Sarawak divaksinasi tanpa mengira status.Mereka turut berkata data maklumat gelandangan di negeri itu sedang dikumpul bagi tujuan tindakan susulan selain membantu mereka untuk mendaftar vaksinasi.